(Návrh)

Z Á K O N

z ..........................2002,

ktorým sa mení a dopĺňa zákon č. 370/1997 Z. z. o vojenskej službe
v znení neskorších predpisov 

	Národná rada Slovenskej republiky sa uzniesla na tomto zákone:

Čl. I

	Zákon č. 370/1997 Z. z. o vojenskej službe v znení zákona č. 10/2000 Z. z., zákona           č. 400/2000 Z. z. a zákona č. .../2002 Z. z. sa mení a dopĺňa takto:

  1.	V § 1 slovo ”vojakov” sa nahrádza slovom ”príslušníkov”.

  2.	Poznámka pod čiarou k odkazu 1 znie:
”1)	§ 2 ods. 2 zákona č. .../2002 Z. z. o ozbrojených silách Slovenskej republiky.”.

  3.	§ 2 znie:
	”(1) Vojenská služba je služba, ktorú vojak vykonáva v ozbrojených silách, ak tento     zákon neustanovuje inak.
	(2) Vojak je občan Slovenskej republiky (ďalej len ”občan”), ktorý vykonáva
a)	základnú službu3) (ďalej len ”vojak základnej služby”),
b)	náhradnú službu4) (ďalej len ” vojak náhradnej služby”),
c)	zdokonaľovaciu službu5) (ďalej len ”vojak zdokonaľovacej služby”),
d)	mimoriadnu službu6) (ďalej len ”vojak mimoriadnej služby”),
e)	prípravnú službu (ďalej len ”vojak prípravnej služby”),
f)	profesionálnu službu (ďalej len ”profesionálny vojak”).
	(3) Tam, kde sa v tomto zákone používa pojem “vojak”, rozumie sa tým vojak podľa          odseku 2, ak zo zákona nevyplýva, že sa tým rozumie výlučne vojenská hodnosť vojak.”.
	Poznámky pod čiarou k odkazom 3, 4, 5 a 6 znejú:
”3)	§ 10 ods. 2 písm. a) zákona č. .../2002 Z. z. o brannej povinnosti.
 4)	§ 10 ods. 2 písm. b) zákona č. .../2002 Z. z. o brannej povinnosti.
 5)	§ 10 ods. 2 písm. c) zákona č. .../2002 Z. z. o brannej povinnosti.
 6)	§ 10 ods. 2 písm. d) zákona č. .../2002 Z. z. o brannej povinnosti.”.
	Poznámky pod čiarou k odkazom 7 a 8 sa vypúšťajú.

  4.	V § 4 odsek 1 znie:
	”(1) Služobný orgán je
a)	hlavný veliteľ ozbrojených síl,9)
b)	minister obrany Slovenskej republiky (ďalej len ”minister”) alebo profesionálny vojak alebo vedúci zamestnanec podľa § 3 ods. 2 v rozsahu vymedzenom hlavným veliteľom ozbrojených síl.”.
	Poznámka pod čiarou k odkazu 9 znie:
“9)	Čl. 102 písm. k) Ústavy Slovenskej republiky.”.
  5. V § 7 ods. 1 sa slová ”pracovnom pomere” nahrádzajú slovami ”pracovnoprávnom vzťahu”.

  6.	V § 8 ods. 1 písm. e) sa na konci pripájajú tieto slová: ”a na výkon funkcie, do ktorej má byť ustanovený,”.

  7.	Poznámka pod čiarou k odkazu 21a znie:
”21a)	§ 3 a § 18 ods. 3 zákona č. .../2002 Z. z. o ozbrojených silách Slovenskej republiky.”.

  8.	V § 13 ods. 2 sa slová ”služobný orgán, ak osobitný predpis neustanovuje inak.30)” nahrádzajú slovami ”alebo vymenúva a z funkcie odvoláva služobný orgán.”.
	Poznámka pod čiarou k odkazu 30 sa vypúšťa.

  9.	V § 13 ods. 4 sa vypúšťajú slová ”minister alebo ním splnomocnený”.

10.	V § 14 ods. 1 písmeno a) znie:
”a)	z dôvodu jeho zdravotnej nespôsobilosti na výkon zastávanej funkcie,”.

11.	V § 14 ods. 5 sa na konci pripájajú tieto slová: ”alebo zmena podstatnej náležitosti plánovanej na funkciu, do ktorej je profesionálny vojak ustanovený”.

12.	V § 14 sa dopĺňa odsek 6, ktorý znie:
	”(6) Za podstatnú náležitosť plánovanú na funkciu, do ktorej je profesionálny vojak ustanovený sa na účely odseku 5 považujú funkčný plat, kvalifikačné predpoklady vzdelania, vojenská hodnosť alebo príplatok za riadenie.”.

13. V § 15 ods. 2 sa vypúšťajú slová ”pri jeho ustanovení do nižšej funkcie podľa § 14 ods. 2 písm. a)”.

14.	V § 15 odseky 3 až 5 znejú:
	”(3) Do funkcie s plánovanou práporčíckou hodnosťou môže byť, po splnení podmienok uvedených v § 20 ods. 2, ustanovený profesionálny vojak, ktorý
a)	je v poddôstojníckej hodnosti a splnil podmienky pre vymenovanie do prvej práporčíckej vojenskej hodnosti uvedené v § 100 písm. a) alebo
b)	dosiahol vojenskú hodnosť plánovanú na funkcii, do ktorej má byť ustanovený, alebo
c)	splnil dobu výsluhy na povýšenie do vojenskej hodnosti, ktorá je plánovaná na funkcii, do ktorej má byť ustanovený,
ak tento zákon neustanovuje inak.
	(4) Do funkcie s plánovanou hodnosťou major, podplukovník a plukovník môže byť, po splnení podmienok uvedených v § 20 ods. 3, ustanovený profesionálny vojak, ktorý
a)	dosiahol vojenskú hodnosť plánovanú na funkciu, do ktorej má byť ustanovený, alebo
b)	splnil dobu výsluhy na povýšenie do vojenskej hodnosti, ktorá je plánovaná na funkcii, do ktorej má byť ustanovený,
ak tento zákon neustanovuje inak.
	(5) Do funkcie s plánovanou generálskou hodnosťou môže byť, po splnení podmienok uvedených v § 20 ods. 3, ustanovený profesionálny vojak, ktorý dosiahol vojenskú hodnosť plukovníka.”.
	Doterajší odsek 5 sa označuje ako odsek 6.
15.	V § 16 ods. 2  písm. a) sa slová “ jeden rok” nahrádzajú slovami “ osem mesiacov”. 
16.	V § 19 ods. 2 sa vypúšťa odkaz 34 vrátane poznámky pod čiarou.

17.	V § 19 ods. 4 druhá veta znie: ”Štruktúra služobnej kariéry sa vytvára osobitne pre funkcie s plánovanou hodnosťou mužstva a poddôstojníckou hodnosťou, osobitne pre funkcie s plánovanou práporčíckou hodnosťou a osobitne pre funkcie s plánovanou dôstojníckou hodnosťou  a generálskou hodnosťou.”.

18.	§ 20 vrátane nadpisu znie:
”§ 20

Kvalifikačné predpoklady vzdelania a kvalifikačné požiadavky na výkon funkcie
a na vymenovanie a povýšenie do vyššej vojenskej hodnosti

	(1) Na výkon funkcie s plánovanou hodnosťou vojak, slobodník a desiatnik musí profesionálny vojak spĺňať stredné odborné vzdelanie35) a príslušné kvalifikačné požiadavky na výkon funkcie.
	(2) Na výkon funkcie s plánovanou hodnosťou čatár, rotný, rotmajster, nadrotmajster, štábny nadrotmajster, podpráporčík, práporčík a nadpráporčík musí profesionálny vojak spĺňať úplne stredné vzdelanie alebo úplne stredné odborné vzdelanie35) a príslušné kvalifikačné požiadavky na výkon funkcie.
	(3) Na výkon funkcie s plánovanou hodnosťou poručík, nadporučík, kapitán, major, podplukovník, plukovník, brigádny generál, generálmajor, generálporučík a generál musí profesionálny vojak spĺňať vysokoškolské vzdelanie36) a príslušné kvalifikačné požiadavky na výkon funkcie.
	(4) Ustanovenia odseku 1 až 3 platia aj pre vymenovanie alebo povýšenie profesionálneho vojaka do vyššej vojenskej hodnosti podľa § 100, ak tento zákon neustanovuje inak.
	(5) Podrobnosti o kvalifikačných predpokladoch vzdelania na funkciu a na vymenovanie alebo povýšenie profesionálneho vojaka do vyššej vojenskej hodnosti ustanoví všeobecne záväzný právny predpis, ktorý vydá ministerstvo.
	(6) Kvalifikačné požiadavky na výkon funkcie a na vymenovanie alebo povýšenie profesionálneho vojaka určí minister.”.

19.	V § 21 ods. 1 písm. e) sa slová ”jeden rok” nahrádzajú slovami “ osem mesiacov”. 

20.	Nadpis nad § 23 znie “Vyčlenenie profesionálneho vojaka”.

21.	V § 23 ods. 1 sa slová ”plnenie úloh inej právnickej osoby na zabezpečenie obrany Slovenskej republiky a úloh ozbrojených síl.” nahrádzajú slovami ”koordináciu činností orgánov štátnej správy, orgánov územnej samosprávy a iných právnických osôb na pri príprave na obranu Slovenskej republiky.36a)”.
	Poznámka pod čiarou k odkazu 36a znie:

”36a)	§ 12 ods. 1 písm. c) zákona č. 575/2001 Z. z. o organizácií činnosti vlády a organizácii ústrednej štátnej správy.”.

22.	V § 23 ods. 2 sa slová ”Radou obrany štátu” nahrádzajú slovami ”vládou Slovenskou republiky”.
23.	Poznámka pod čiarou k odkazu 38 znie:
”38)	§ 38 ods. 1 písm. c) a e) a odsek 4 zákona č. 153/2001 Z. z. o prokuratúre.”.

24.	V § 25 ods. 1 písm. s) znie:
”s)	predsedu samosprávneho kraja, starostu obce, primátora mesta alebo starostu mestskej časti,”.

25.	Poznámka pod čiarou k odkazu 39a sa vypúšťa.

26.	V § 26 ods. 2 písmena f) a g) znejú:
”f)	sa nerozhodlo o jeho ustanovení do inej funkcie alebo o jeho prepustení zo služobného pomeru z dôvodu jeho zdravotnej nespôsobilosti na výkon zastávanej funkcie, najdlhšie však do skončenia podpornej doby,33)
g)	sa nerozhodlo o jeho prepustení zo služobného pomeru z dôvodu jeho zdravotnej nespôsobilosti na výkon profesionálnej služby, najdlhšie však do skončenia podpornej doby,33)”.

27.	V § 27 odsek 1 znie:
	”(1) Zmeny v služobnom pomere profesionálneho vojaka podľa § 16 až 18, § 21       a 22 a § 26 vykonáva ten služobný orgán, ktorý profesionálneho vojaka do funkcie ustanovil, ak ďalej nie je ustanovené inak.”

28.	V § 27 sa za odsek 1 vkladá nový odsek 2, ktorý znie:
	”(2) Profesionálneho vojaka z funkcie odvolá služobný orgán, ktorý vykonáva zmeny                   v služobnom pomere profesionálneho vojaka podľa § 13 až 15, § 23 až 26, § 32, § 131, § 187 alebo § 187a.”.
	Doterajšie odseky 2 a 3 sa označujú ako odseky 3 a 4.

29.	V § 27 ods. 4 sa slová ”odsekov 1 a 2” nahrádzajú slovami ”odsekov 1 až 3”.

30.	Nadpis nad § 29 znie:
	“Služobné hodnotenie a priebežné hodnotenie”

31.	V § 29 odseky 1 až 3 znejú:
	”(1) Služobné hodnotenie je základným podkladom na rozhodovanie služobného orgánu o priebehu služobného pomeru profesionálneho vojaka a plánovanie personálneho rozvoja, ďalšieho vzdelávania, vymenúvania a povyšovania do vyššej vojenskej hodnosti         a postupu profesionálneho vojaka v služobnej kariére pre
a)	hodnosti mužstva a poddôstojnícke hodnosti,
b)	práporčícke hodnosti,
c)	dôstojnícke hodnosti a generálske hodnosti I. triedy a II. triedy.
	(2) Služobné hodnotenie na profesionálneho vojaka je povinný spracovať  jedenkrát za rok jeho najbližší nadriadený vojak, ktorý pri jeho spracovaní vychádza z priebežného hodnotenia vypracovávaného v období medzi jednotlivými služobnými hodnoteniami.
	(3) Nadriadený vojak oboznámi profesionálneho vojaka so služobným hodnotením pri hodnotiacom pohovore s možnosťou predkladať svoje návrhy a pripomienky na jeho doplnenie.”.

32.	V § 31a sa za odsek 2 vkladá odsek 3, ktorý znie:
	“(3) Podrobnosti o priebežnom hodnotení ustanoví všeobecne záväzný právny predpis, ktorý vydá ministerstvo.”.

33.	V § 32 ods. 1 písmena a) a b) znejú:
”a)	je zdravotne nespôsobilý na výkon profesionálnej služby,
b)	je zdravotne nespôsobilý na výkon zastávanej funkcie a nie je preňho iné vhodné zaradenie,”.
	Poznámka pod čiarou k odkazu 39b sa vypúšťa.

34.	V § 67 ods. 2 písmeno a) znie:
”a)	sídlo a názov vojenskej školy, vzdelávacieho a výcvikového zariadenia,”.

35.	V § 67 ods. 2 písm. e) sa slovo ”materiálne” nahrádza slovom ”naturálne”.

36.	V § 68 ods. 1 písm. d) sa slová ”vojenskej strednej školy alebo vojenskej vysokej školy” nahrádzajú slovami ”vojenskej školy, vzdelávacieho a výcvikového zariadenia,”.

37.	V § 68 ods. 1 písmeno f) znie:
”f)	je zdravotne nespôsobilý na výkon prípravnej služby.”.

38.	V § 71a ods. 1 sa slovo ”materiálne” nahrádza slovom ”naturálne”.

39.	V § 71a ods. 1 písm. b) sa slová ”prípravnú službu” nahrádzajú slovom ”štúdium”.

40.	V § 75 odsek 5 sa slová ”sa ustanoví v Základnom poriadku ozbrojených síl, ktorý vydá” nahrádzajú slovom ”vymedzí”.

41.	§ 79 ods. 1 znie:
	„(1) Vojakovi možno za disciplinárny priestupok podľa § 78 ods. 1 uložiť podľa tohto zákona alebo podľa  osobitných predpisov (§ 78 ods. 2) disciplinárne tresty alebo sankcie57) (ďalej len „disciplinárny trest“) alebo ochranné opatrenia. 57)“.

42.	V § 79 ods. 2 písm. j) sa vypúšťa.

43.	§ 79 ods. 2 sa dopĺňa odsekom 3, ktorý znie:
	„(3) Ochrannými opatreniami sú:
a)	zhabanie veci,
b)	obmedzujúce opatrenia. 57a)“.
	Poznámka pod čiarou k odkazu 57a znie:
„57)	§ 17 zákona Slovenskej národnej rady č. 372/1990 Zb.“.

44.	V § 80 ods. 1 písm. h) sa vypúšťa.

45.	V § 80 odsek 2 znie:
	”(2) Vojakovi základnej služby, vojakovi náhradnej služby a vojakovi zdokonaľovacej služby vo vojenskej hodnosti slobodník, desiatnik a v poddôstojníckej hodnosti možno uložiť tieto disciplinárne tresty:
a)	pokarhanie,
b)	prísne pokarhanie,
c)	zákaz vychádzok v trvaní najviac 14 dní,
d)	umiestnenie do oddelenia výkonu disciplinárnych trestov v trvaní najviac 14 dní,
e)	zníženie vojenskej hodnosti o jeden stupeň,
f)	pokutu,
g)	zákaz činnosti,
h)	prepadnutie veci.”.

46.	V § 80 ods. 3 sa za slovo ”služby” vkladajú slová ”v hodnosti vojak”.

47.	V § 80 ods. 3 písm. g) sa vypúšťa.

48.	V § 80 ods. 4 písm. h) sa vypúšťa.

49.	V § 80 ods. 4 sa slová ”Poddôstojníkovi prípravnej služby” nahrádzajú slovami ”Vojakovi prípravnej služby v hodnosti  slobodník, desiatnik a v poddôstojníckej hodnosti”.

50.	V § 80 ods. 5 písm. g) sa vypúšťa.

51.	V § 81 písm. f) sa vypúšťa.

52.	Za § 81 sa vkladá § 81a, ktorý znie:
„§ 81a

	Vojakovi základnej služby, vojakovi náhradnej služby, vojakovi zdokonaľovacej služby, vojakovi prípravnej služby a profesionálnemu vojakovi možno uložiť ochranné opatrenia podľa § 79 ods. 3.“.

53.	V § 82 ods. 1 sa za slová ”poddôstojnícku hodnosť” vkladajú slová ”a vojak v poddôstojníckej hodnosti dosiahol hodnosť mužstva”.

54.	V § 83 sa vypúšťa odsek 9.

55.	V § 91 ods. 5 sa vypúšťa slovo ”profesionálny”.

56.	V § 92 ods. 2 sa vypúšťa slovo ”profesionálnemu”.

57.	V § 96 ods. 1 písmeno c) znie:
”c) Za službu  v mierových pozorovateľských misiách,”.

58.	V § 96 ods. 1 sa za písmeno c) vkladá nové písmeno d), ktoré znie:
”d) Za humanitárnu pomoc,”.
	Doterajšie písmená d) a e) sa označujú ako písmená e) a f).

59.	V § 96 ods. 4 sa slová ”misiách Armády Slovenskej republiky” nahrádzajú slovami ”pozorovateľských misiách, vojenskú medailu Za humanitárnu pomoc” a vypúšťajú sa slová ”minister alebo ním splnomocnený”.

60.	V § 97 sa za odsek 1 vkladá nový odsek 2, ktorý znie:
	”(2) Pre vojakov sa ustanovujú tieto vojenské hodnosti:
a)	hodnosti mužstva - vojak, slobodník, desiatnik, 
b)	poddôstojnícke hodnosti - čatár, rotný, rotmajster, nadrotmajster, štábny nadrotmajster,
c)	práporčícke hodnosti - podpráporčík, práporčík, nadpráporčík,
d)	dôstojnícke hodnosti - poručík, nadporučík, kapitán, major, podplukovník, plukovník,
e)	generálske hodnosti II. triedy - brigádny generál,
f)	generálske hodnosti I triedy -  generálmajor, generálporučík, generál.”.
	Doterajšie odseky 2 až 4 sa označujú ako odseky 3 až 5.

61.	V § 97 ods. 5 znie:
	”(5) Vojak, ktorý nie je nadriadený podľa funkcie, je nadriadený podľa vojenskej hodnosti takto:
a)	generál a generálporučík dôstojníkom, práporčíkom, poddôstojníkom a mužstvu,
b)	generálmajor, brigádny generál kapitánom, nadporučíkom, poručíkom, práporčíkom, poddôstojníkom a mužstvu, 
c)	plukovník, podplukovník a major práporčíkom, poddôstojníkom a mužstvu,
d)	kapitán, nadporučík a poručík poddôstojníkom a mužstvu,
e)	práporčík poddôstojníkom a mužstvu v rámci toho istého vojenského útvaru,
f)	poddôstojník mužstvu v rámci tej istej vojenskej jednotky.”.

62.	§ 98 znie:
	”(1) Pre vojenské hodnosti sa ustanovujú tieto vekové hranice:
a)	vojak, slobodník a desiatnik 30 rokov,
b)	čatár, rotný, rotmajster, nadrotmajster 35 rokov,
c)	štábny nadrotmajster 37 rokov,
d)	podpráporčík 39 rokov,
e)	práporčík 43 rokov,
f)	nadpráporčík 48 rokov,
g)	poručík a nadporučík 35 rokov,
h)	kapitán 38 rokov,
i)	major 42 rokov,
j)	podplukovník 46 rokov,
k)	plukovník 50 rokov,
l)	brigádny generál, generálmajor, generálporučík a generál 55 rokov.
	(2) Vekové hranice v dosiahnutých vojenských hodnostiach sa nevzťahujú na profesionálneho vojaka v dočasnom služobnom pomere a na profesionálneho vojaka v stálom služobnom pomere, ak plní záväzok na profesionálnu službu podľa § 67 ods. 2 písm. d) alebo podľa § 141 ods. 2 písm. d).”.
	Poznámka pod čiarou k odkazu 60 sa vypúšťa.

63.	V § 99 odseky 1 a 2 znejú:
	”(1) Do prvej práporčíckej hodnosti, dôstojníckej hodnosti, generálskej hodnosti       I. triedy a generálskej hodnosti II. triedy je vojak vymenovaný; do ostatných vojenských hodností je vojak povyšovaný.
	(2) Vojaka do vojenských hodností vymenúva a povyšuje služobný orgán.”. 

64.	Poznámka pod čiarou k odkazu 60a znie:
”60a)	§ 22 ods. 2  zákona č. ..../2002 Z. z. o brannej povinnosti.”.

65.	V § 100 písm. b) sa za slová ”na výkon funkcie” vkladajú slová ”a na vymenovanie alebo povýšenie do vyššej vojenskej hodnosti”.

66.	§ 101 znie:
”101
	(1) Pre profesionálnu službu sa na vojenské hodnosti ustanovuje, ak ďalej nie je uvedené inak, doba výsluhy vo vojenskej hodnosti:
a)	čatár	jeden rok,
b)	rotný	tri roky,
c)	rotmajster	tri roky,
d)	nadrotmajster	tri roky,
e)	podpráporčík	štyri roky,
f)	práporčík	päť rokov,
g)	poručík	dva roky,
h)	nadporučík	tri roky,
i)	kapitán	štyri roky,
j)	major	päť rokov,
k)	podplukovník	päť rokov.
	(2) Pre profesionálnu službu sa na vojenskú hodnosť vojak ustanovuje doba výsluhy vo vojenskej hodnosti dva mesiace; na vojenskú hodnosť slobodník sa ustanovuje doba výsluhy vo vojenskej hodnosti tri mesiace.”.

67.	V § 102 odsek 1 znie:
	”(1) Na vojenské hodnosti desiatnik, štábny nadrotmajster, nadpráporčík, plukovník                     a generálske hodnosti sa doba výsluhy vo vojenskej hodnosti neustanovuje.”.

68.	V § 103 ods. 2 písm. a) sa vypúšťa odkaz 62a vrátane poznámky pod čiarou.

69.	V § 103 ods. 2 sa vypúšťa písmeno c).

70.	V § 104 ods. 1 sa na konci pripájajú slová: ”podľa § 103 ods. 2”.
	Odseky 2 a 3 sa vypúšťajú a zrušuje sa označenie odseku 1.

71.	V § 105 ods. 1 sa slová ”vojenskej hodnosti generál” nahrádzajú slovami ”generálskych hodností”.

72.	Poznámka pod čiarou k odkazu 63 znie:
”63)	Zákon č. .../2002 Z. z. o ozbrojených silách Slovenskej republiky.”.

73.	V § 107 ods. 3 sa úvodná veta ”Minister alebo ním splnomocnený služobný orgán môže povoliť výnimku z povinnosti nosiť vojenskú rovnošatu a predpísané výstrojné súčiastky počas výkonu vojenskej služby vojakovi, ktorý” nahrádza slovami ”Služobný orgán môže povoliť výnimku z povinnosti nosiť vojenskú rovnošatu a predpísané výstrojné súčiastky počas výkonu vojenskej služby profesionálnej vojačke počas tehotenstva a vojakovi, ktorý”.

74.	V § 107 ods. 4 sa vypúšťajú slová ”alebo ním splnomocnený služobný orgán”.

75.	V § 110 ods. 1 sa slovo “oddych” nahrádza slovom “odpočinok”.
76.	V § 110 odsek 2 znie:
	”(2) Prestávka na jedenie a odpočinok poskytnutá podľa odseku 1 sa nezapočítava do času zamestnania.”.

77.	Poznámka pod čiarou k odkazu 66 znie:
”66)	§ 19 ods. 1 písm. b) zákona č. .../2002 Z. z. o brannej povinnosti.”.

78.	V § 131 ods. 1 sa vypúšťa druhá veta.

79.	§ 133 a 134 vrátane nadpisu znejú:
” Vysielanie vojakov mimo územia Slovenskej republiky
§ 133

	(1) Vojaka možno vyslať na plnenie úloh mimo územia Slovenskej republiky.68a)
	(2) Na vojaka, ktorý plní úlohy mimo územia Slovenskej republiky sa vzťahujú ustanovenia tohto zákona, ak medzinárodné zmluvy, ktorými je Slovenská republika viazaná (ďalej len ”mandát”), neustanovujú inak.
	(3) Vojaka vysiela mimo územia Slovenskej republiky personálnym rozkazom služobný orgán.
	(4) Doba vyslania mimo územia Slovenskej republiky sa riadi mandátom.

§ 134

	Vojak má za čas plnenia úloh mimo územia Slovenskej republiky nárok na udelenie dovolenky, ak mu táto vyplýva z mandátu. Nárok na riadnu dovolenku podľa § 114 a 116 zostáva nedotknutý.”.
	Poznámka pod čiarou k odkazu 68a znie:
”68a)	§ 4 ods. 3 a § 12 zákona č. .../2002 Z. z. o ozbrojených silách Slovenskej republiky.”.

80.	V § 139 ods. 1 písm. b) sa vypúšťa. Doterajšie písmena c) až i) sa označujú ako písmena b) až h).

81.	V § 139 ods. 1 sa vypúšťa písmeno i).

82.	V § 139 odseky 2 a 3 znejú:
	”(2) Profesionálny vojak v stálom služobnom pomere má právo na pridelenie služobného bytu v mieste pravidelného výkonu zamestnania alebo v mieste, ktoré je od takéhoto miesta vzdialené najviac 30 km a ktoré umožňuje dopravu do pravidelného miesta výkonu zamestnania a späť jedným dopravným prostriedkom dopravcu, ktorý prevádzkuje verejnú pravidelné autobusovú dopravu70a) alebo dráhovým vozidlom dopravcu, ktorý prevádzkuje verejnú osobnú dopravu na dráhe70b), a to v jednom smere bez prestupovania, s výnimkou verejnej pravidelnej dopravy na území obce (ďalej len „blízke okolie“).
	(3) Ustanovenie odseku 2 sa nevzťahuje na profesionálneho  vojaka  v  stálom  služobnom  pomere, ktorý je nájomcom, spoločným nájomcom, vlastníkom alebo spoluvlastníkom iného bytu, rodinného domu alebo bytového domu v mieste pravidelného výkonu zamestnania alebo v jeho blízkom okolí.“.

83.	§ 139 sa dopĺňa odsekmi 4 a 5, ktoré znejú:
	(4) Služobný byt profesionálnemu vojakovi v stálom služobnom pomere na základe jeho žiadosti, po posúdení naliehavosti jeho bytovej situácie a podľa potrieb ozbrojených síl prideľuje služobný orgán.
	(5) Služobný orgán spracováva poradie žiadateľov o služobný byt podľa týchto hľadísk
a)	služobné zaradenie profesionálneho vojaka, 
b)	bytové podmienky profesionálneho vojaka a jeho rodiny,
c)	sociálne podmienky profesionálneho vojaka a jeho rodiny,
d)	doba odlúčenosti profesionálneho vojaka od rodiny,
e)	predpokladaná doba trvania služobného pomeru,
f)	zdravotný stav rodiny profesionálneho vojaka,
pričom toto poradie vyhlasuje v písomnom vojenskom rozkaze.“.
	Poznámky pod čiarou k odkazom 70a a 70b znejú:
”70a)	§ 6 ods. 3 zákona Národnej rady Slovenskej republiky č. 168/1996 Z. z. o cestnej doprave v znení neskorších predpisov.
70b) 	§ 29 zákona Národnej rady Slovenskej republiky č. 164/1996 Z. z. o dráhach a o zmene zákona č. 455/1991 Zb. o živnostenskom podnikaní (živnostenský zákon) v znení neskorších predpisov.”.

84.	Za § 139 sa vkladajú § 139a až § 139f, ktoré vrátane nadpisov znejú:

”§ 139a
Základné ustanovenia o naturálnych náležitostiach 

	(1) Naturálne náležitosti sú:  	
a)	proviantné náležitosti,
b)	výstrojné náležitosti,
c)	prepravné náležitosti,
d)	ubytovanie.
	(2) Nárok na naturálne náležitosti vzniká vojakovi dňom nástupu na výkon základnej služby, náhradnej služby, zdokonaľovacej služby, mimoriadnej služby alebo dňom prijatia do prípravnej služby, u žiaka vojenskej školy dňom nástupu na štúdium. Profesionálnemu vojakovi vzniká nárok na naturálne náležitosti dňom vzniku služobného pomeru. 
	(3) Nárok na naturálne náležitosti zaniká dňom skončenia výkonu základnej služby, náhradnej služby, zdokonaľovacej služby, mimoriadnej služby alebo prípravnej služby, u žiaka vojenskej školy dňom ukončenia štúdia na vojenskej škole. Profesionálnemu vojakovi nárok na naturálne náležitosti zaniká dňom skončenia služobného pomeru. 

§ 139b 
Proviantné náležitosti

	(1) Proviantné náležitosti sú:   
a)	naturálne stravovanie poskytované  vojakovi  základnej služby, vojakovi náhradnej služby,  vojakovi zdokonaľovacej služby, vojakovi mimoriadnej služby, vojakovi prípravnej služby a žiakovi vojenskej školy,
b)	bezplatné stravovanie poskytované profesionálnemu vojakovi pri výkone služby alebo pri výcviku, ktorý trvá nepretržite 24 hodín, pri výkone zvláštnych profesií a činností, pri preventívnej rehabilitácii a pri výkone vrcholového športu,
c)	materiálové prostriedky poskytované vojakovi základnej služby, vojakovi náhradnej služby, vojakovi mimoriadnej služby, vojakovi prípravnej služby a žiakovi vojenskej školy.
	(2) Naturálnym stravovaním podľa odseku 1 písm. a) sa rozumie bezplatné zabezpečenie stravy v rozsahu dennej sadzby stravného. Bezplatným stravovaním sa rozumie zabezpečenie stravy profesionálneho vojaka podľa odseku 1 písm. b). Materiálové prostriedky podľa odseku 1 písm. c) sú príbor na jedenie, vrecúško na príbor a univerzálny otvárač konzerv.
	(3) Zvláštnou profesiou alebo činnosťou sa podľa tohto zákona rozumie najmä letecký výcvik, výsadkový výcvik, zabezpečenie letovej akcie, zabezpečenie kontrolne preberajúcich letov lietadiel, výkon služby v pohotovostnom systéme protivzdušnej obrany štátu, výkon špeciálneho prieskumu, výkon služby v jednotkách okamžitej reakcie a výkon čestnej stráže v strážnej zmene. 
	(4) Naturálne stravovanie a bezplatné stravovanie sa zabezpečuje predovšetkým poskytovaním stravy v rozsahu sadzby stravného k stravným dávkam a prídavkom potravín. Stravné dávky vyjadrujú obsah priemerných energetických a výživových hodnôt stravy na osobu a deň. Prídavky potravín predstavujú dočasné alebo trvalé zvýšenie poskytovaných stravných dávok.
	(5) Ak nemožno poskytnúť naturálne stravovanie alebo bezplatné stravovanie, vzniká vojakovi základnej služby, vojakovi náhradnej služby, vojakovi zdokonaľovacej služby, vojakovi mimoriadnej služby, vojakovi prípravnej služby, profesionálnemu vojakovi alebo žiakovi vojenskej školy nárok na  peňažnú náhradu v rozsahu ustanovenej sadzby stravného príslušnej stravnej dávky, prípadne prídavku potravín. Peňažná náhrada sa nevzťahuje na profesionálneho vojaka vyslaného na preventívnu rehabilitáciu. Ak vojakovi základnej služby, vojakovi náhradnej služby, vojakovi zdokonaľovacej služby, vojakovi mimoriadnej služby, vojakovi prípravnej služby alebo žiakovi vojenskej školy, ktorí majú nárok na naturálne stravovanie počas služobnej cesty nemožno zabezpečiť stravovanie vo vojenských stravovacích zariadeniach, patrí k poskytovanej peňažnej náhrade príplatok na úhradu zvýšených nákladov vzniknutých v súvislosti so zabezpečením stravy v iných stravovacích zariadeniach. 

§ 139c 
Výstrojné náležitosti

	(1) Výstrojné náležitosti sú:
a)	vojenská rovnošata vrátane predpísaných vojenských výstrojných súčiastok a služby bezplatne poskytované vojakovi základnej služby, vojakovi náhradnej služby, vojakovi zdokonaľovacej služby, vojakovi mimoriadnej služby, vojakovi prípravnej služby a profesionálnemu vojakovi na zabezpečenie výkonu vojenskej služby,
b)	rovnošata vrátane predpísaných výstrojných súčiastok a služby bezplatne poskytované žiakovi vojenskej školy na zabezpečenie štúdia a výcviku.
	(2) Službami sa rozumie najmä pranie, chemické čistenie, oprava, úprava a údržba vojenskej rovnošaty a  vojenských výstrojných súčiastok vojaka základnej služby, vojaka náhradnej služby, vojaka zdokonaľovacej služby, vojaka mimoriadnej služby, vojaka prípravnej služby a rovnošaty a výstrojných súčiastok žiaka vojenskej školy, ako aj služby súvisiace so zabezpečením ich osobnej hygieny.
	(3) Ustanovenie odseku 2 sa vzťahuje aj na vojenskú rovnošatu a vojenské výstrojné súčiastky profesionálneho vojaka, ktoré sú používané pri výcviku a bojovej pohotovosti.
	(4) Vojakovi základnej služby, vojakovi náhradnej služby, vojakovi zdokonaľovacej služby, vojakovi mimoriadnej služby, vojakovi prípravnej služby a profesionálnemu vojakovi   na zabezpečenie výkonu vojenskej služby a žiakovi vojenskej školy na zabezpečenie štúdia a výcviku možno poskytnúť peňažnú náhradu výstrojných náležitostí až do výšky 100 % peňažnej hodnoty výstrojných náležitostí podľa odseku 1.

§ 139d
Prepravné náležitosti

	(1) Prepravnými náležitosťami sa rozumie bezplatné poskytovanie prepravy:
a)	vojakovi základnej služby, vojakovi  náhradnej služby, vojakovi zdokonaľovacej služby, vojakovi mimoriadnej služby, vojakovi prípravnej služby a žiakovi vojenskej školy do zdravotníckeho zariadenia a späť a na domáce liečenie a späť, 
b)	vojakovi základnej služby jedenkrát za výkon základnej služby na riadnu dovolenku a späť,
c)	vojakovi základnej služby, vojakovi náhradnej služby a  vojakovi zdokonaľovacej služby na mimoriadnu dovolenku a späť, 
d)	profesionálnemu vojakovi vyslanému služobným orgánom na preventívnu rehabilitáciu a späť a na vyšetrenie alebo ošetrenie do zdravotníckeho zariadenia a späť,
e)	bezplatné poskytovanie prepravy profesionálnemu vojakovi pri prijatí do služobného pomeru alebo premiestnený v záujme ozbrojených síl do iného miesta, ako je miesto jeho pravidelného výkonu zamestnania na presťahovanie bytového zariadenia a príslušníkom jeho domácnosti, ak sa sťahujú spolu s ním.
	(2) Preprava vojaka podľa odseku 1 sa uskutočňuje:
a)	dopravným prostriedkom ozbrojených síl,,
b)	dopravnými prostriedkami verejnej pravidelnej dopravy na úver alebo s poskytnutím peňažnej náhrady preukázaného cestovného,
c)	cestným motorovým vozidlom s poskytnutím peňažnej náhrady.
	(3) O spôsobe prepravy vojaka podľa odseku 2 rozhoduje služobný orgán, pričom je povinný prihliadať na hospodárnosť.
	(4) Ak nemožno poskytnúť prepravu podľa odseku 2 písm. a), má vojak nárok na peňažnú náhradu preukázaného cestovného s výnimkou leteckej prepravy alebo nárok na náhradu za použitie cestného motorového vozidla.
	(5) Ak pri skončení služobného pomeru podľa  § 32 ods. 1 písm. a) až d) profesionálny vojak odovzdal služobný byt, poskytne sa mu bezplatná preprava pri ceste do zvoleného miesta trvalého pobytu na území Slovenskej republiky, vrátane prepravy príslušníkov jeho domácnosti a prepravy bytového zariadenia.

§ 139e

	Podrobnosti o poskytovaní naturálnych náležitostí s výnimkou ubytovania ustanoví všeobecne záväzný právny predpis, ktorý vydá ministerstvo.

§ 139f
Ubytovanie

	(1) Vojakovi základnej služby, vojakovi náhradnej služby, vojakovi zdokonaľovacej služby, vojakovi mimoriadnej služby, vojakovi prípravnej služby a žiakovi vojenskej školy sa poskytuje bezplatné ubytovanie.
	(2) Profesionálnemu vojakovi sa poskytuje bezplatné ubytovanie v mieste pravidelného výkonu zamestnania alebo v jeho blízkom okolí, ak 
a)	nie je nájomcom, spoločným nájomcom, vlastníkom alebo spoluvlastníkom bytu, rodinného domu alebo bytového domu v mieste pravidelného výkonu zamestnania alebo v jeho blízkom okolí, 
b)	mu nebol poskytnutý príspevok na bývanie (§ 139g).

§ 139g
Príspevok na bývanie

	(1) Profesionálny vojak v stálom služobnom pomere, ktorý má právo na pridelenie služobného bytu, ktorému ministerstvo tento byt nepridelilo v mieste pravidelného výkonu zamestnania alebo v jeho blízkom okolí a ktorý sa presťahoval do bytu získaného iným spôsobom v mieste pravidelného výkonu zamestnania alebo v jeho blízkom okolí, má nárok na mesačný príspevok na bývanie. Príspevok na bývanie patrí vo výške dvojnásobku sumy životného minima pre jednu plnoletú fyzickú osobu.70c)
	(2) Nárok na mesačný príspevok na bývanie vo výške dvojnásobku sumy životného minima pre jednu plnoletú fyzickú osobu70c) má aj profesionálny vojak v dočasnom služobnom pomere, ak
a)	nie je nájomcom, spoločným nájomcom, vlastníkom alebo spoluvlastníkom bytu, rodinného domu alebo bytového domu v mieste pravidelného výkonu zamestnania alebo v jeho blízkom okolí,
b)	jeho dočasný služobný pomer trval najmenej tri roky a
c)	presťahoval sa  s rodinou do bytu v mieste pravidelného výkonu zamestnania alebo v jeho blízkom okolí.
	(3) Nárok na príspevok na bývanie profesionálnemu vojakovi zaniká
a)	skončením služobného pomeru,
b)	pridelením služobného bytu v mieste pravidelného výkonu zamestnania alebo v jeho blízkom okolí,
c)	odmietnutím prideleného služobného bytu,
d)	prenechaním bytu, na ktorý mu bol poskytnutý príspevok na bývanie, do nájmu alebo podnájmu inej fyzickej osobe alebo právnickej osobe,
e)	odsťahovaním sa rodiny z bytu v mieste pravidelného výkonu zamestnania alebo v jeho blízkom okolí, ak ide o profesionálneho vojaka v dočasnom služobnom pomere.
	(4) Nárok na príspevok na bývanie nemá profesionálny vojak, ktorému 
a)	bol pridelený byt podľa doterajších predpisov, tento prešiel do vlastníctva obce70d) a jeho vlastníkom, spoluvlastníkom alebo nájomcom je ku dňu účinnosti tohto zákona profesionálny vojak alebo ak profesionálny vojak ako vlastník takýto byt previedol na inú osobu,
b)	bola poskytnutá bezúročná pôžička alebo štátny príspevok na obstaranie rodinného domu alebo bytu podľa osobitného predpisu platného v čase ich poskytnutia. 
	(5) Príspevok na bývanie priznáva a vypláca služobný orgán.

	(6) Profesionálny vojak je povinný služobnému orgánu, ktorý mu vypláca príspevok na bývanie, jedenkrát za šesť mesiacov preukazovať trvanie podmienok nároku na príspevok na bývanie.

	(7) Ak sa profesionálnemu vojakovi príspevok na bývanie jeho zavinením priznal alebo vyplácal neprávom preto, že zamlčal alebo nesprávne uviedol niektorú rozhodujúcu skutočnosť, alebo si neplnil oznamovaciu povinnosť, je povinný služobnému orgánu, ktorý mu vyplácal tento príspevok, neprávom prijatý príspevok na bývanie vrátiť, a to odo dňa, od ktorého mu príspevok na bývanie nepatril. Nárok na vrátenie príspevku na bývanie vyplateného neprávom zaniká uplynutím jedného roku odo dňa keď služobný orgán, ktorý vyplácal tento príspevok túto skutočnosť zistil, najneskôr uplynutím lehoty troch rokov odo dňa poslednej neoprávnenej výplaty príspevku na bývanie.
	Poznámky pod čiarou k odkazom 70c a 70d znejú:
”70c)	§ 2 písm. a) zákona  č. 125/1998 Z. z.. o životnom minime a o ustanovení súm na účely štátnych sociálnych dávok v znení zákona č. 439/2000 Z. z..
 70d)	Zákon Slovenskej národnej rady č. 138/1991 Zb. o majetku obcí v znení neskorších predpisov.”.

85.	V § 141 ods. 1 sa vypúšťa slovo ”stálom”.

86.	V § 146 ods. 2 sa slová ”s jej súhlasom len do služobnej pohotovosti” nahrádzajú slovami ”do služobnej pohotovosti len s jej súhlasom”.

87.	V § 146 ods. 3 sa slová ”Tehotná profesionálna vojačka a profesionálna” nahrádzajú slovom ”Profesionálna”.

88.	Za § 149 sa vkladajú § 149a až 149c, ktoré vrátane nadpisu znejú:

”Prieskumné konanie
§ 149a

	(1) Prieskumným konaním sa posudzuje zdravotná spôsobilosť70e) profesionálneho vojaka na výkon profesionálnej služby alebo na výkon zastávanej funkcie z dôvodu zmeny jeho zdravotného stavu, ktorá má vplyv na výkon profesionálnej služby alebo na výkon zastávanej funkcie. Zdravotná spôsobilosť sa zisťuje na základe lekárskej prehliadky, ktorú možno doplniť odborným vyšetrením.
	(2) Prieskumným konaním sa posudzuje aj zdravotná spôsobilosť vojaka prípravnej služby na výkon prípravnej služby.
	(3) Prieskumné konanie sa vykonáva na základe rozhodnutia služobného orgánu alebo na základe žiadosti profesionálneho vojaka alebo vojaka prípravnej služby.
	(4) V prvom stupni prieskumné konanie vykonáva správna komisia, ktorou je lekárska komisia vojenského zdravotníckeho zariadenia (ďalej len ”prieskumná komisia”) zriadená ministrom. Prieskumná komisia rozhoduje nadpolovičnou väčšinou svojich členov.
	(5) Na základe výsledkov lekárskej prehliadky prieskumná komisia vydá písomné rozhodnutie o
a)	spôsobilosti vykonávať vojenskú službu s výrokom ”SPÔSOBILÝ”,
b)	trvalej nespôsobilosti vykonávať vojenskú službu s výrokom ”NESPÔSOBILÝ”,
c)	trvalej nespôsobilosti vykonávať zastávanú funkciu s výrokom ”NESPÔSOBILÝ”.

§ 149b

	(1) Na rozhodovanie o odvolaní proti rozhodnutiu prieskumnej komisie sa na Ministerstve obrany Slovenskej republiky zriadi päťčlenná ústredná vojenská lekárska komisia. Ústredná vojenská lekárska komisia rozhoduje nadpolovičnou väčšinou svojich členov.
	(2) Ústredná vojenská lekárska komisia, ktorá rozhoduje v druhom stupni, rozhodnutie prieskumnej komisie potvrdí alebo zmení.

149c

	(1) Podrobnosti o posudzovaní zdravotnej spôsobilosti profesionálnych vojakov         a vojakov prípravnej služby ustanoví všeobecne záväzný právny predpis, ktorý vydá ministerstvo po dohode s Ministerstvom zdravotníctva Slovenskej republiky.
	(2) Na prieskumné konanie sa vzťahujú všeobecné predpisy o správnom konaní,70f) ak tento zákon neustanovuje inak.”.
	Poznámky pod čiarou k odkazom 70e až 70h znejú:
”70e)	§ 6 ods. 3 písm. e) zákona Národnej rady Slovenskej republiky č. 277/1994 Z. z. o zdravotnej starostlivosti v znení neskorších predpisov.
70f)	Zákon č. 71/1967 Zb. o správnom konaní (správny poriadok).”.	  

89.	V § 153 sa odkaz 71 nahrádza odkazom 70c.

90.	§ 172a sa vypúšťa.

91.	§ 175 až 178 vrátane nadpisov, odkazu 75 a poznámky pod čiarou k odkazu 75, sa vypúšťajú.

92.	§ 181 znie:
“§ 181

	(1) Na služobný pomer profesionálneho vojaka sa použijú ustanovenia § 1 ods. 2,       § 15, § 17, § 18, § 19 ods. 1, § 20, § 32, § 34 až 38, § 39 ods. 3 a 4, § 85 ods. 2, § 98, § 134,    § 152 ods. 1 až 4, § 166 až 170, § 192 až 198, § 214 ods. 1 a 3, § 216 ods. 2 a 3, § 217 až 222, § 253 Zákonníka práce.
	(2) Na vojenskú službu vojaka povinnej služby, vojaka prípravnej služby a vojaka mimoriadnej služby sa použijú ustanovenia § 1 ods. 2, § 15, § 17, § 18, § 19 ods. 1, § 20,       § 32, § 34, § 38, § 39 ods. 3 a 4, § 134, § 192 až 198, § 214 ods. 1 a 3, § 216 ods. 2 a 3, § 217 až 222, § 253 Zákonníka práce.”.

93.	Za § 183 sa vkladá § 183a, ktorý vrátane nadpisu znie:
“§ 183a
Príspevok na poistenie v nezamestnanosti

	(1) Na účely plnenia príspevku v nezamestnanosti77a) sa profesionálny vojak, ktorý nesplnil podmienky nároku na výsluhový dôchodok77b) posudzuje ako zamestnanec. Služobný orgán sa posudzuje ako zamestnávateľ.
	(2) Profesionálny vojak, ktorý splnil podmienky nároku na výsluhový dôchodok77b) alebo na invalidný výsluhový dôchodok77c) a vojak prípravnej služby neplatí príspevok na poistenie v nezamestnanosti. Za profesionálneho vojaka, ktorý splnil podmienky nároku na výsluhový dôchodok77b) alebo invalidný výsluhový dôchodok77c) a vojaka prípravnej služby, služobný orgán neplatí príspevok na poistenie v nezamestnanosti.”.
	Poznámky pod čiarou k odkazom 77a až 77c znejú:
“77a)	Zákon národnej rady Slovenskej republiky č. 387/1996 Z. z. o zamestnanosti v znení neskorších predpisov.
77b)	§ 38 zákona č. .../2002 Z. z. o sociálnom zabezpečení policajtov a vojakov.
77c)	§ 40 zákona č. ...(2002 Z. z.”.
	
94.	V § 187 ods. 2 sa slová ”vyššieho práporčíka alebo vyššieho dôstojníka” nahrádzajú slovami ”podpráporčíka, práporčíka, nadpráporčíka, majora, podplukovníka alebo plukovníka”.

95.	V § 187 ods. 4 sa slová ”nižšieho práporčíka alebo vyššieho práporčíka” nahrádzajú slovami ”rotný, rotmajster, nadrotmajster, štábny nadrotmajster, podpráporčík, práporčík     alebo nadpráporčík” a slová za bodkočiarkou ”vyšších práporčíckych hodností” sa nahrádzajú slovami ”hodnosti práporčík a nadpráporčík”.

96.	V § 187 ods. 5 sa slová ”vo vojenskej hodnosti nižšieho dôstojníka alebo vyššieho” nahrádzajú slovami ”v dôstojníckej hodnosti”.

97.	Za § 187a sa vkladá § 187b, ktorý znie:
”§ 187b

	(1) Profesionálneho vojaka, ktorý dosiahol dôstojnícku hodnosť možno s jeho písomným súhlasom, ak je to v záujme ozbrojených síl, ustanoviť do funkcie s plánovanou práporčíckou hodnosťou.
	(2) Profesionálneho vojaka, ktorý dosiahol práporčícku hodnosť možno s jeho písomným súhlasom, ak je to v záujme ozbrojených síl, ustanoviť do funkcie s plánovanou poddôstojníckou hodnosťou.
	(3) Profesionálneho vojaka, ktorý dosiahol poddôstojnícku hodnosť možno s jeho písomným súhlasom, ak je to v záujme ozbrojených síl, ustanoviť do funkcie s plánovanou hodnosťou mužstva. 
	(4) Pri ustanovení profesionálneho vojaka uvedeného v odsekoch 1 až 3 do funkcie sa profesionálnemu vojakovi dňom ustanovenia dosiahnutá vojenská hodnosť nahradí vojenskou hodnosťou plánovanou na funkciu, do ktorej má byť ustanovený.
	(5) Pri ďalšom ustanovení profesionálneho vojaka uvedeného v odsekoch 1 až 3 do funkcie s plánovanou dôstojníckou hodnosťou alebo práporčíckou hodnosťou alebo poddôstojníckou hodnosťou sa postupuje podľa tohto zákona.
	(6) Ak je profesionálny vojak podľa odsekov 1 až 3 ustanovený do nižšej funkcie, uplatní sa § 14.
	(7) Ustanovenia odsekov 1 až 4 sa vzťahujú aj na občana pri prijatí do služobného pomeru profesionálneho vojaka. 

98. V § 189 sa dopĺňa bodmi 3 až 5, ktoré znejú:
„3.	Zákon č. 76/1959 Zb. o niektorých služobných pomeroch vojakov v znení zákonného opatrenia Predsedníctva Národného zhromaždenia č. 165/1964 Zb., zákona č. 59/1969 Zb., zákona č. 228/1978 Zb., zákona č. 74/1990 Zb., zákona č. 228/1991 Zb., zákona       č. 226/1992 Zb., článku III zákona Národnej rady Slovenskej rady č. 166/1993 Z. z., zákona č. 166/1995 Z. z., zákona č. 4/1997 Z. z., nálezu Ústavného súdu Slovenskej republiky č. 4/1997 Z. z., zákona č. 370/1997 Z. z. a zákona č. 114/1998 Z. z.
4.	Zákon č. 480/1992 Zb. o hmotnom zabezpečení vojakov a žiakov škôl ozbrojených síl      a ich zodpovednosti za škodu v znení článku X zákona Národnej rady Slovenskej republiky č. 193/1994 Z. z. o prídavkoch na deti a o príplatku k prídavkom na deti v znení neskorších predpisov, zákona č. 370/1997 Z. z. a zákona č. 380/1997 Z. z.
5.	Zákon č. 351/1997 Z. z. Branný zákon v znení zákona č. 401/2000 Z. z.“.

Čl. II

	Vojakovi, ktorý k 1. júlu 2002 dosiahol vojenskú hodnosť podporučík patrí vojenská hodnosť poručík.

Čl. III

	Predseda Národnej rady Slovenskej republiky sa splnomocňuje, aby v Zbierke zákonov Slovenskej republiky vyhlásil úplne znenie zákona č. 370/1997 Z. z. o vojenskej službe, ako to vyplýva zo zmien a doplnení vykonaných zákonom č. 10/2000 Z. z., zákonom             č. 400/2000 Z. z., zákonom č. .../2002 Z. z. a týmto zákonom.

Čl. IV

	Tento zákon nadobúda účinnosť 1. júla 2002 s výnimkou § 139e ods. 2 a 139f, ktoré            nadobúdajú účinnosť 1. januára 2003.

(N á v r h)

V Ý N O S
Ministerstva obrany Slovenskej republiky
z ...................... 2002,
ktorým sa ustanovujú podrobnosti o naturálnych náležitostiach

	Ministerstvo obrany Slovenskej republiky (ďalej len „ministerstvo“) podľa § 139e zákona č. 370/1997 Z. z. o vojenskej službe v znení zákona č. .../2002 Z. z. (ďalej len „zákon“) ustanovuje:

P R V Á   Č A S Ť

§ 1
Základné ustanovenia

	(1) Tento výnos upravuje podrobnosti o poskytovaní naturálnych náležitostí súvisiacich s výkonom služby (ďalej len „naturálne náležitosti“) vojakom ozbrojených síl1) (ďalej len „vojak“) a žiakom vojenských škôl.

	(2) Tento výnos sa vzťahuje aj na vojakov, ktorí vykonávajú vojenskú službu v rozpočtových a príspevkových organizáciách, ktorých zriaďovateľom je Ministerstvo obrany Slovenskej republiky (ďalej len „ministerstvo“), v rámci vyčlenenia mimo ozbrojené sily2), ďalej vojakov, ktorí vykonávajú profesionálnu službu v štátnych podnikoch, ktorých zakladateľom je ministerstvo a vo verejnoprávnych inštitúciách.

	(3) Nárok na naturálne náležitosti podľa tohto výnosu vzniká v ustanovených prípadoch aj občianskym zamestnancom, pokiaľ sú zaradení a vykonávajú funkciu plánovanú pre profesionálnych vojakov alebo spoločne s vojakmi plnia služobné úlohy, pri ktorých im vzniká nárok na naturálne náležitosti v rozsahu ustanovenom týmto výnosom.

	(4) Tam, kde sa v tomto výnose používa pojem vojak, rozumie sa tým aj vojačka, ak tento výnos neustanovuje inak, tam, kde sa v tomto výnose používa pojem žiak vojenskej školy, rozumie sa tým aj žiačka, ak tento výnos neustanovuje inak.

D R U H Á  Č A S Ť

PROVIANTNÉ NÁLEŽITOSTI

§ 2
Vymedzenie niektorých pojmov

	(1) Naturálne stravovanie a bezplatné stravovanie sa zabezpečujú formou výdaja teplej stravy, studenej stravy alebo potravín k individuálnej alebo skupinovej príprave stravy prostredníctvom stravných dávok a prídavkov potravín.
	(2) Peňažná hodnota stravných dávok a prídavkov potravín je peňažná čiastka stanovená pre jednotlivé stravné dávky a prídavky potravín a slúži na zaobstaranie množstva potravín potrebného na prípravu stravy pre osobu na deň.

	(3) Náležitosť potravín je množstvo jednotlivých druhov potravín, ktoré svojou energetickou, výživovou a peňažnou hodnotou zodpovedá príslušnej stravnej dávke a prídavku potravín.

§ 3
Peňažná hodnota stravných dávok a prídavkov potravín

	(1) Výška peňažnej hodnoty  jednotlivých stravných dávok a prídavkov potravín sa upravuje v závislosti na vývoji obchodných cien potravín a je zverejňovaná v rozkaze ministra obrany Slovenskej republiky. Úprava výšky sadzieb peňažnej hodnoty  jednotlivých stravných dávok a prídavkov potravín sa realizuje za predpokladu, ak obchodné ceny sledovaných druhov potravín v príslušnom kalendárnom mesiaci vzrástli aspoň o 10 % v porovnaní s kalendárnym mesiacom, kedy bola naposledy upravená výška sadzieb. 

	(2) Zloženie stravných dávok a prídavkov potravín na osobu a deň a normy ich energetických a výživových hodnôt sú stanovené v prílohe č. 1 tohto výnosu.

	(3) Odporúčané zloženie spotreby potravín na osobu a deň na dosiahnutie požadovaných energetických a výživových hodnôt podľa jednotlivých stravných dávok a prídavkov potravín je stanovené v prílohe č. 2 tohto výnosu.

	(4) Výška peňažnej hodnoty stravných dávok a prídavkov potravín sa stanoví tak, že odporúčané zloženie spotreby jednotlivých potravín v kilogramoch na osobu a deň podľa prílohy č. 2 tohto výnosu sa násobí ich priemernými obchodnými cenami za kilogram. Priemernou obchodnou cenou sa rozumie priemerná cena jednotlivých sledovaných druhov potravín nakupovaných na zabezpečenie stravovania vybranými vojenskými útvarmi v jednotlivých regiónoch Slovenskej republiky.

	(5) Výška peňažnej hodnoty stravných dávok a prídavkov potravín sa upravuje najskôr od prvého dňa mesiaca nasledujúceho po zistení rozdielu podľa odseku 1.

§ 4

	(1) Peňažná hodnota  stravných dávok sa zvyšuje o 10 %:
a)	vojakom malých trvalo odlúčených skupín do 25 osôb, ktorí si samostatne pripravujú stravu,
b)	vojakom - žiakom kuchárskych kurzov a žiakom vojenských škôl v dňoch prípravy stravy v malých skupinkách.
	(2) Vojakom malých trvalo odlúčených skupín sa podľa odseku 1 zvyšuje peňažná hodnota stravných dávok o ďalších 10 %, ak sa všetky potraviny na prípravu stravy nakupujú v sieti civilných maloobchodných predajní.

	(3) Peňažná hodnota stravných dávok vo vojenskom útvare s počtom stravovaných od 26 do 100 osôb, kde je nutný nákup potravín v sieti civilných maloobchodných predajní, možno zvýšiť až o 10 % v závislosti na tom, v akom rozsahu sa nakupujú potraviny z maloobchodu. O zvýšení peňažnej hodnoty stravných dávok rozhoduje nadriadený služobný orgán.

	(4) Peňažná hodnota stravných dávok sa dňa 24. decembra a dňa 31. decembra každého kalendárneho roku zvyšuje o 50 % na zabezpečenie slávnostnej večere pre vojakov, ktorí sú v tieto dni prítomní vo vojenskom útvare.
	(5) Akékoľvek priznanie zvýšenia peňažnej hodnoty stravných dávok nad rámec ich platnej výšky vyhlási služobný orgán v písomnom vojenskom rozkaze.

	(6) Peňažná hodnota stravných dávok a prídavkov potravín a ich energetická a výživová hodnota v jednotlivých dňoch mesiaca nemusí byť vyčerpaná. Mesačný priemer čerpania však musí zodpovedať hodnotám stanoveným pre jednotlivé stravné dávky a prídavky potravín v rozpätí 5 % nad až 5 % pod stanovené hodnoty. Roční priemer čerpania nesmie prekročiť rozpätie 10 % nad až 3 % pod stanovené hodnoty.

§ 5
Rozsah nároku na naturálne stravovanie

	Nárok na naturálne stravovanie majú:
a)	vojaci základnej služby, vojaci náhradnej služby, vojaci zdokonaľovacej služby a vojaci mimoriadnej služby  dňom nástupu na výkon vojenskej služby. Vojakom základnej služby, vojakom náhradnej služby a vojakom zdokonaľovacej služby nárok na naturálne náležitosti zostáva zachovaný počas povoleného voľna na opustenie posádky do dvoch dní3) a počas dovolenky.4)
b)	žiaci vojenských škôl, ktorí nie sú vojakmi prípravnej služby, dňom nástupu na štúdium na vojenskej škole a študenti vojenských vysokých škôl, ktorí študujú v dennej forme štúdia a počas štúdia vykonávajú základnú službu, náhradnú službu alebo prípravnú službu, dňom nástupu na štúdium na vojenskej vysokej škole.

§ 6

	(1) Osobám uvedeným v § 5 písm. a) nárok na naturálne stravovanie zaniká:
a)	dňom prijatia do služobného pomeru profesionálneho vojaka,
b)	dňom skončenia výkonu základnej služby, náhradnej služby, zdokonaľovacej služby alebo mimoriadnej služby alebo jej prerušenia,
c)	dňom svojvoľného odlúčenia alebo zbehnutia,
d)	počas dovolenky bez nároku na peňažné náležitosti,
e)	počas poskytovania ústavnej zdravotnej starostlivosti v nemocniciach alebo odborných liečebných ústavoch a počas poskytovania ústavnej kúpeľnej starostlivosti,
f)	dňom vzatia do väzby na základe rozhodnutia súdu.

	(2) Osobám uvedeným v § 5 písm. b) nárok na naturálne stravovanie zaniká:
a)	dňom prijatia do služobného pomeru profesionálneho vojaka,
b)	dňom skončenia prípravnej služby,
c)	dňom svojvoľného odlúčenia alebo zbehnutia,
d)	dňom vzatia do väzby na základe rozhodnutia súdu,
e)	počas poskytovania ústavnej zdravotnej starostlivosti v nemocniciach alebo odborných liečebných ústavoch a počas poskytovania ústavnej kúpeľnej starostlivosti,
f)	žiačkam vojenských škôl a študentkám vojenských vysokých škôl dňom nástupu na materskú dovolenku,
g)	v dňoch ich neprítomnosti v škole - soboty, nedele, sviatky, voľno na opustenie vojenskej posádky do dvoch dní, študijné voľno, všetky druhy prázdnin, dovolenky, domáce liečenia a podobne. Toto ustanovenie sa nevzťahuje na dobu plnenia služobných úloh mimo objekt školy a v čase, keď vykonávajú základnú službu alebo náhradnú službu,

h)	počas dovolenky bez nároku na peňažné náležitosti v dobe výkonu základnej služby alebo náhradnej služby,
i)	dňom prerušenia výkonu základnej služby alebo náhradnej služby.

§ 7
Rozsah nároku na bezplatné stravovanie

	(1) Osobám, ktoré spĺňajú podmienky nároku na bezplatné stravovanie sa poskytne strava v hodnote príslušnej stravnej dávky alebo jej časti - v jednotkách okamžitej reakcie, prípadne v hodnote prídavku potravín.

	(2) Nárok na bezplatné stravovanie profesionálnemu vojakovi vzniká pri nepretržitej službe a pri nepretržitom výcviku, ktoré trvajú nepretržite 24 hodín, pri výkone zvláštnych profesií a činností,  pri preventívnej rehabilitácii, pri výkone vojenského vrcholového športu a pri slávnostných príležitostiach podľa vnútorného predpisu ministerstva.

	(3) Za výkon zvláštnych profesií a činností sa považuje letecký výcvik, výsadkový výcvik, výkon služby v pohotovostnom systéme protivzdušnej obrany štátu, výkon špeciálneho prieskumu, zabezpečenie letovej akcie, zabezpečenie kontrolne preberajúcich letov lietadiel, výkon služby v jednotkách okamžitej reakcie a výkon čestnej stráže v strážnej zmene.

	(4) Nárok na bezplatné stravovanie majú:
a)	profesionálni vojaci a občianski zamestnanci podľa § 1 ods. 3 tohto výnosu pri vojenskom výcviku, cvičeniach a vojenských akciách, pri ktorých musia byť trvalo prítomní v priestore alebo objekte cvičenia,
b)	profesionálni vojaci v 24 hodinových dozorných službách konaných vo vojenských útvaroch, vo vojenských školách, na veliteľstvách, v ústavoch a zariadeniach Armády Slovenskej republiky a ministerstva,
c)	profesionálni vojaci - výkonní letci dňom menovania do výcvikovej skupiny a ak plnia svoje funkčné povinnosti za letu podľa plánu letovej prípravy podľa § 9 tohto výnosu. Výkonnými letcami sú vojaci, ktorí ako členovia osádky lietadla konajú školské, cvičné, bojové, špeciálne a skúšobné lety, vyplývajúce z ich funkcie - piloti, palubní letovodi, palubní radisti, palubní operátori, leteckí pozorovatelia, palubní technici a palubní sprievodcovia,
d)	profesionálni vojaci – výkonní výsadkári, ktorí konajú nepretržitý pozemný a vzdušný výsadkový výcvik podľa plánu bojovej prípravy, dňom ustanovenia do funkcie, kde je predpísané číslo vojenskej odbornosti výsadkára podľa § 10 tohto výnosu,
e)	profesionálni vojaci vojsk letectva a protivzdušnej obrany v dobe, kedy vykonávajú nepretržite službu najmenej 24 hodín v pohotovostnom systéme protivzdušnej obrany štátu,
f)	profesionálni vojaci, ktorí plnia úlohy špeciálneho prieskumu podľa osobitného nariadenia mimo stálej posádky, ak táto služba trvá nepretržite najmenej 12 hodín, nepočítajúc do toho dobu bežného zamestnania pred týmto prieskumom a po ňom s podmienkou, že sa v mieste pripravuje strava vo vojenskej kuchyni,
g)	profesionálni vojaci – letecký technický personál leteckých základní, ktorí zabezpečujú letovú akciu, profesionálni vojaci (zástupcovia vojenskej správy) – príslušníci letových skúšobných pracovísk v dňoch inžiniersko-leteckého zabezpečenia kontrolne preberajúcich letov lietadiel, kedy
-	najmenej 12 hodín nepretržite zabezpečujú letovú akciu a musia byť prítomní v priestore akcie po celú dobu jej prípravy a vykonávania. Počas tohto dňa majú nárok na jedlá, ktoré spadajú do doby zabezpečenia lietania,
-	konajú hotovostnú službu nepretržite najmenej 24 hodín na letiskách v tých vojenských útvaroch, ktoré zabezpečujú bojovú pohotovosť.
h)	profesionálni vojaci – príslušníci čestnej stráže v strážnej zmene, ak táto služba trvá nepretržite najmenej 12 hodín s podmienkou, že sa v mieste jej výkonu pripravuje strava vo vojenskom stravovacom zariadení a že do tejto doby sa nezapočítava doba bežného zamestnania pred strážnou službou a po nej,
i)	profesionálni vojaci zaradení v jednotkách okamžitej reakcie v dňoch organizovaného výcviku v hodnote 75 % stravného k stravnej dávke 1 určenej na obed,
j)	profesionálni vojaci počas účasti na preventívnej rehabilitácii,5)  s výnimkou doby, kedy sú z účasti na preventívnej rehabilitácii uvoľnení,
k)	profesionálni vojaci – vojenskí vrcholoví športovci,
l)	profesionálni vojaci a ostatní pozvaní hostia pri slávnostných príležitostiach (oslavy štátnych sviatkov, oslavy pamätných dní a výročí, vojenské prísahy a pod.) podľa vnútorného predpisu ministerstva.

	(5) Nárok na bezplatné stravovanie profesionálnym vojakom zaniká:
a)	dňom nástupu na dovolenku,6)  
b)	v dňoch, za ktoré sa vypláca stravné alebo odlučné,
c)	pri dočasnej neschopnosti vykonávať vojenskú službu v dôsledku choroby alebo úrazu počas domáceho liečenia,
d)	pri poskytovaní ústavnej starostlivosti v nemocniciach alebo odborných liečebných ústavoch a pri poskytovaní ústavnej kúpeľnej starostlivosti,
e)	dňom vzatia do väzby na základe rozhodnutia súdu,
f)	vojačkám dňom nástupu na materskú dovolenku,
g)	dňom, kedy nie sú splnené podmienky ustanovené v odseku 4.

	(6) Podrobnosti súbehu bezplatného stravovania so stravným alebo odlučným upravuje osobitný predpis.7) Bezplatné stravovanie sa neposkytuje profesionálnym vojakom - účastníkom zhromaždení, školení, kurzov, ďalej profesionálnym vojakom zvyšujúcim si kvalifikáciu v zahraničí. V týchto prípadoch im patrí stravné podľa osobitného predpisu.8) 

§ 8
Špecifické podmienky nároku na proviantné náležitosti pri nepretržitej službe
a nepretržitom výcviku

	(1) Osoby uvedené v § 7, ods. 4 písm. a) a b) tohto výnosu majú nárok na bezplatné stravovanie pri:
a)	cvičeniach, streľbách s vojakmi, výcviku jednotiek na poľných letiskách, previerkach bojovej pohotovosti, plnení hospodárskych úloh vo vojenských výcvikových priestoroch, všetkých druhoch sústredení vojsk za účelom poľného výcviku, vojenskej prehliadky a pod., ak sú tieto akcie spojené s opustením stálej posádky a ak sa strava vydáva v priebehu týchto akcií mimo stálej posádky,
b)	výcviku na vojenských cvičiskách mimo stálej posádky, kedy profesionálni vojaci nemajú možnosť denného návratu do stálej posádky, miesta trvalého alebo prechodného pobytu, ak sa v mieste výcviku pripravuje alebo dováža strava aj pre ostatných vojakov,
c)	veliteľsko-štábnych cvičeniach, odborne taktických cvičeniach, štábnych nácvikoch v stálych posádkach, ak trvajú nepretržite najmenej 24 hodín a ak musia byť trvalo prítomní v priestore alebo v objekte cvičenia,
d)	veliteľsko-štábnych cvičeniach a štábnych nácvikoch v teréne, ak trvajú nepretržite najmenej 24 hodín a ak musia byť trvalo prítomní v priestore cvičenia,
e)	akciách vyhlásených na ochranu štátnej hranice, kedy profesionálni vojaci musia byť prítomní v stanovených priestoroch plnenia úloh podľa rozhodnutia veliteľa útvaru,
f)	zaradení do strážnych oddielov odosielaných mimo stálej posádky,
g)	uvedení vojsk do jednotlivých stupňov bojovej pohotovosti,
h)	vyhlásení mimoriadnych opatrení,9) kedy je profesionálnym vojakom nariadené vykonávať zamestnanie nepretržite najmenej 24 hodín,
i)	služobných a bezpečnostných akciách príslušníkov vojenskej polície, ak trvajú nepretržite najmenej 24 hodín a musia byť trvalo prítomní v priestore alebo v objekte akcie,
j)	určení profesionálnych vojakov do 24 hodinových dozorných služieb.

	(2) Pri činnostiach podľa odseku 1 sa  bezplatné stravovanie zabezpečuje počínajúc                 prvým jedlom vydávaným po začiatku a končí posledným jedlom vydávaným pred ukončením nepretržitej služby alebo nepretržitého výcviku.

	(3) Profesionálni vojaci, ktorí majú stálu posádku v priestore sústredenia vojsk, majú nárok na bezplatné stravovanie, ak vykonávajú výcvik spoločne s vojskami a to na tie denné jedlá, ktoré sú pripravované a vydávané alebo dovážané počas výcviku.

	(4) Profesionálnym vojakom, ktorí prichádzajú do priestoru sústredenia vojsk na rôzne druhy kontrol a nie sú príslušníkmi sústredených jednotiek, možno poskytnúť bezplatné stravovanie len namiesto nároku na stravné podľa osobitného predpisu9) alebo si môžu stravu kúpiť za hotové.

	(5) Profesionálnym vojakom všetkých druhov vojsk, ktorí sú určení do 24 hodinových dozorných služieb sa poskytuje bezplatné stravovanie v hodnote stravnej dávke 1.

	(6) Vo vojenských školách, v leteckých a výsadkových útvaroch a v ostatných vojenských zariadeniach a ústavoch, kde sa strava podľa stravnej dávky 1 nepripravuje, sa poskytuje bezplatné stravovanie v hodnote príslušnej stravnej dávky. Vo výnimočných prípadoch, keď nie je možné zabezpečiť celodenné bezplatné stravovanie alebo výdaj niektorého z denných jedál, môže veliteľ vojenského útvaru povoliť výplatu celodennej alebo delenej peňažnej náhrady za nedodanú stravu v hodnote stravnej dávke 1 bez príplatku k peňažnej náhrade.
	
	(7) Pre účely nároku na bezplatné stravovanie sa 24 hodinovou dozornou službou rozumie výkon útvarovej, posádkovej a im na úroveň postavenej nepretržitej 24 hodinovej zmeny na určenom pracovisku. Za 24 hodinovú dozornú službu sa nepovažuje nariadená pracovná pohotovosť na pracovisku alebo mimo pracoviska ani výkon práce počas pracovnej pohotovosti.

§ 9
Špecifické podmienky nároku na proviantné náležitosti výkonných letcov

	(1) Výkonným letcom, ktorým podľa § 7 ods. 4 písm. c) tohto výnosu vznikol nárok na bezplatné stravovanie, patria proviantné náležitosti v pracovných dňoch i v dňoch pracovného pokoja s výnimkou dní uvedených v § 7 ods. 5 tohto výnosu. Základom výdaja proviantných náležitostí je poskytovanie pripravenej teplej stravy vo vojenských kuchyniach. V prípadoch, kedy nemôže byť strava z rôznych dôvodov pripravovaná, povoľuje sa vyplácať peňažnú náhradu.

	(2) O počte jednotlivých odobratých jedál v priebehu letovej akcie rozhoduje služobný orgán na základe dĺžky doby súvisiacej s prípravou, vykonaním a vyhodnotením letovej akcie tak, aby bola zabezpečená správna a riadna výživa výkonných letcov. Druh denného jedla sa pripravuje a odoberá podľa dennej doby tak, aby nebol narušený biorytmus výkonných letcov.

	(3) Počas nočného výcviku v lietaní sa povoľuje vydať výkonným letcom teplú stravu namiesto nevydanej náležitosti z predchádzajúceho dňa alebo nasledujúceho jedla (večere, raňajok).

	(4) Výkonným letcom veliteľstiev a štábov letectva a protivzdušnej obrany sa poskytuje bezplatné stravovanie pri splnení podmienok uvedených v § 7 ods. 4 písm. c) tohto výnosu s tým, že strava sa poskytuje len z vojenskej kuchyne. Zmluvné zabezpečenie stravy sa na týchto veliteľských stupňoch nepovoľuje.

	(5) Výkonným letcom pri letoch  do miest, kde je možnosť odberu stravy z vojenskej kuchyne, sa poskytuje strava po predložení talónu. 

	(6) Výkonným letcom pri letoch do miest, kde nie je možnosť odberu stravy z vojenskej kuchyne, sa poskytuje za neodobraté denné jedlá spadajúce do doby zamestnania peňažná náhrada v hodnote príslušných denných jedál podľa stravnej dávky 4.

	(7) Ak dôjde v mimoriadnych prípadoch k neplánovaným letom v dobe, kedy sa pre príslušných výkonných letcov pripravuje strava, ktorú si už nebudú môcť odobrať, povoľuje sa vydať a účtovať náhradné zabezpečenie v rozsahu patriaceho jedla. Takýto prípad musí byť osobitne odôvodnený a uverejnený v písomnom rozkaze veliteľa útvaru. K zaúčtovaniu náhradného zabezpečenia sa prikladá výpis z tohto rozkazu.

§ 10
Špecifické podmienky nároku na proviantné náležitosti výkonných výsadkárov

	(1) Výkonným výsadkárom, ktorým podľa § 7 ods. 4 písm. d) tohto výnosu vznikol nárok na bezplatné stravovanie, patria proviantné náležitosti počas ich organizovaného nepretržitého pozemného a vzdušného výsadkového výcviku v hodnote  stravnej dávky 5 s tým, že sa im poskytuje bezplatné stravovanie na tie denné jedlá, ktoré sú vydávané v rámci tohto organizovaného výcviku.
 
	(2) Výkonným výsadkárom zaradeným na funkcie výsadkovej odbornosti v leteckých útvaroch, ktorým sa podľa § 15 ods. 4 poskytuje strava podľa stravnej dávky 4, sa vypláca peňažná náhrada len v hodnote stravnej dávky 5. 

	(3) Pri letoch do miest mimo stálej posádky  sa poskytujú výkonným výsadkárom proviantné náležitosti analogicky podľa § 9 tohto výnosu.

	(4) Výkonným výsadkárom zaradeným do 24 hodinovej dozornej služby sa poskytuje celodenné bezplatné stravovanie. Peňažná náhrada sa neprepláca.

§ 11
Špecifické podmienky nároku na proviantné náležitosti profesionálnych vojakov
vojsk letectva a protivzdušnej obrany štátu

	Nárok na bezplatné stravovanie podľa § 7 ods. 4 písm. e) tohto výnosu majú profesionálni vojaci, ktorí konajú službu v zmene v systéme protivzdušnej obrany štátu nepretržite najmenej 24 hodín a to:
a)	na veliteľských stanovištiach veliteľstva, zväzu a vojenského útvaru letectva a protivzdušnej obrany,
b)	v obsluhách rádiolokačnej techniky, v palebných postaveniach vojenského útvaru, zväzu a veliteľstva letectva a protivzdušnej obrany, pri výkone služby v pohotovosti č. 2, vo vysielacích a prijímacích strediskách letectva a protivzdušnej obrany, pri prostriedkoch rádiotechnického zabezpečenia leteckých útvarov, na pracoviskách riadenia letov zabezpečujúcich bezpečnosť lietania a na poveternostných pracoviskách vojenského útvaru, zväzu a veliteľstva letectva a protivzdušnej obrany.

§ 12
Špecifické podmienky nároku na proviantné náležitosti profesionálnych vojakov – 
leteckého technického personálu leteckých základní

	(1) Profesionálnym vojakom - leteckému technickému personálu leteckých základní, ktorým vznikol nárok na bezplatné stravovanie podľa § 7 ods. 4 písm. g) tohto výnosu, sa vydávajú proviantné náležitosti vo forme pripravenej stravy.

	(2) Pri cvičeniach patrí uvedeným osobám strava v rovnakom rozsahu ako ostatným profesionálnym vojakom, ktorí sú zúčastnení na cvičení.

§ 13
Špecifické podmienky nároku na proviantné náležitosti profesionálnych vojakov
v jednotkách okamžitej reakcie

	(1) V prípade organizovaného zamestnania, ktoré časovo zasahuje do doby výdaja večere, majú profesionálni vojaci – príslušníci jednotiek okamžitej reakcie nárok na bezplatné stravovanie vo výške 75 % hodnoty stravnej dávky 1 určenej na večeru. Odberom večere strácajú nárok na bezplatné stravovanie podľa § 7 ods. 4 písm. i) tohto výnosu.

	(2) Nárok na bezplatné stravovanie vo výške 75 % hodnoty stravnej dávky 1 určenej na obed alebo večeru v naturálnej podobe strácajú oprávnení, ak odmietnu uhradiť zostávajúcu časť peňažnej hodnoty príslušného jedla.
	(3) Profesionálnym vojakom – príslušníkom jednotiek okamžitej reakcie, ktorým vznikol nárok na bezplatné stravovanie podľa § 7 ods. 4 písm. i) tohto výnosu sa vydávajú proviantné náležitosti vo forme pripravenej stravy. 

§ 14
Druhy stravných dávok

	Stravné dávky sa podľa náročnosti vykonávanej vojenskej činnosti delia do piatich skupín:
a)	stravná dávka 1 – pre vojakov pozemných vojsk a vojenských vrcholových športovcov – vojakov základnej služby, vojakov náhradnej služby,  vojakov zdokonaľovacej služby, vojakov prípravnej služby a profesionálnych vojakov, 
b)	stravná dávka 2 – pre žiakov vojenských škôl a študentov vojenských vysokých škôl,
c)	stravná dávka 3 – pre mladistvých žiakov vojenských škôl,
d)	stravná dávka 4 – pre výkonných letcov,
e)	stravná dávka 5 – pre výkonných výsadkárov a vojakov mierových síl Organizácie spojených národov, vojenských misií a iných medzinárodných organizácií.10)

§ 15
Podrobnosti o stravných dávkach

	(1) Stravná dávka 1 je určená:
a)	vojakom všetkých druhov vojsk a služieb, ak nemajú nárok na inú stravnú dávku,
b)	vojenským vrcholovým športovcom – vojakom základnej služby, vojakom náhradnej služby, vojakom zdokonaľovacej služby, vojakom prípravnej služby a profesionálnym vojakom.

	(2) Stravná dávka 2 je určená:
a)	žiakom vojenských škôl a študentom vojenských vysokých škôl, ak im podľa odseku 3 nepatrí stravná dávka 3,
b)	profesionálnym vojakom vyššie uvedených škôl a profesionálnym vojakom zvyšujúcim si na týchto školách kvalifikáciu,11)  ak im vznikne nárok na bezplatné stravovanie v prípadoch, kedy sa stravujú spoločne so žiakmi alebo študentmi.

	(3) Stravná dávka 3 je určená:
a)	žiakom vojenských škôl, ktorých prevažnú časť absolvujú žiaci v mladistvom veku do 18 rokov, pričom im táto patrí počas celej doby štúdia na tejto škole,
b)	profesionálnym vojakom vojenských škôl a profesionálnym vojakom na sústredeniach, ak im vznikne nárok na bezplatné stravovanie v prípadoch, kedy sa stravujú spoločne so žiakmi.

	(4) Stravná dávka 4 je určená:
a)	výkonným letcom - profesionálnym vojakom a výkonným letcom - vojakom zdokonaľovacej služby, ktorí plnia funkčné povinnosti počas letu podľa plánu letovej prípravy a konajú školské, cvičné, bojové, špeciálne a skúšobné lety,
b)	študentom leteckého smeru vo vojenskej vysokej škole, ktorým vzniká nárok na stravnú dávku 4 a prídavky potravín G a H prvým dňom v mesiaci, v ktorom  začnú praktický letecký výcvik. 
	Nárok na stravnú dávku 4 im zostáva zachovaný aj počas hospitalizácie vo vojenskej ošetrovni vojenského útvaru. Nárok na stravnú dávku 4 týmto študentom zaniká dňom rozhodnutia o skončení alebo prerušení leteckého výcviku zo zdravotných, prospechových a podobných dôvodov.
c)	výkonným výsadkárom – profesionálnym vojakom, ktorí vykonávajú funkciu výsadkovej odbornosti v leteckých útvaroch počas konania nepretržitého pozemného a vzdušného výsadkového výcviku.

	(5) Stravná dávka 5 je určená:
a)	výkonným výsadkárom podľa ustanovení § 7 ods. 4 písm. d) a § 10 tohto výnosu,
b)	vojakom základnej služby, vojakom náhradnej služby a vojakom zdokonaľovacej služby mierových síl Organizácie spojených národov, vojenských misií a iných medzinárodných organizácií. Profesionálnym vojakom útvarov mierových síl patrí stravná dávka 5 len pri splnení podmienok stanovených v § 7 ods. 4 písm. a). 

	(6) Pri nasadení vojakov mierových síl mimo vlastného územia sa stravovanie týchto osôb zabezpečuje podľa osobitných smerníc Organizácie spojených národov.
	(7) Ak je nutné stravovať z jednej kuchyne vojakov, ktorí majú nárok na stravovanie podľa rôznych stravných dávok, pripravuje sa pre nich strava buď podľa nižšej stravnej dávky a rozdiel peňažnej hodnoty nižšej stravnej dávky oproti peňažnej hodnote vyššej stravnej dávky sa vydáva spravidla denne vo forme desiat, olovrantov, predkrmov, prípadne doplnkov k strave alebo sa pripravuje strava oddelene podľa jednotlivých stravných dávok. Len vo výnimočných prípadoch, kedy pre malý počet osôb s nárokom na nižšiu stravnú dávku nebude možné z prevádzkových dôvodov podľa predchádzajúceho ustanovenia prípravu a výdaj stravy zabezpečiť, môže veliteľ vojenského útvaru povoliť prípravu stravy pre všetkých vojakov podľa vyššej stravnej dávky.

	(8) Uchádzačom o prijatie na štúdium vo vojenských školách v dňoch prijímacích pohovorov možno poskytnúť stravu za náhradu v hodnote príslušnej stravnej dávky.

	(9) Na stážach vo vojenských útvaroch patrí žiakom vojenských škôl a študentom vojenských vysokých škôl rovnaká stravná dávka a prídavok potravín, ako ostatným vojakom príslušného útvaru.

§ 16
Druhy prídavkov potravín

	(1) K jednotlivým stravným dávkam sa podľa náročnosti vykonávanej vojenskej činnosti poskytujú tieto prídavky potravín:
a)	A - zdravotný prídavok potravín,
b)	B - prídavok potravín pri namáhavej službe,
c)	C - prídavok potravín pri osobitne namáhavej službe,
d)	D - prídavok potravín pre profesionálnych vojakov,
e)	E - prídavok potravín pri telovýchovnej činnosti,
f)	F - prídavok potravín pri športových súťažiach Armády SR a pri športovej príprave vojenských vrcholových športovcov – vojakov základnej služby, vojakov náhradnej služby, vojakov zdokonaľovacej služby, vojakov prípravnej služby a vojakov profesionálnej služby,
g)	G - prídavok potravín pre výkonných letcov v dňoch letovej činnosti,
h)	H - prídavok potravín pre výkonných letcov zaradených do letovej osádky lietadiel I. a II. kategórie v dňoch letovej činnosti.

	(2) K jednotlivým stravným dávkam sa môžu pri splnení nároku vydávať tieto prídavky potravín:
a)	k stravnej dávke 1 - prídavky potravín A, B, C, D, E a F,
b)	k stravnej dávke 4 - prídavky potravín D, G a H,
c)	k stravnej dávke 5-– prídavok potravín D.

	(3) Ku každej stravnej dávke sa môže vydávať vždy len jeden prídavok potravín, okrem prídavku potravín D, ktorý možno vydávať profesionálnym vojakom podľa § 17 ods. 4 spolu s prídavkom potravín A, B, C,  G alebo H a prídavku potravín G, ktorý možno vydávať  spolu s prídavkom potravín H. Pri strete nárokov na ostatné prídavky potravín patrí vždy len vyšší prídavok potravín.

§ 17
Podrobnosti o prídavkoch potravín

	(1) A - zdravotný prídavok potravín patrí:
a)	všetkým chorým vojakom na ošetrovni vojenského útvaru bez ohľadu na to, podľa ktorej stravnej dávky sa bežne stravujú a či majú alebo nemajú nárok na naturálne stravovanie alebo bezplatné stravovanie,
b)	vojakom stravujúcim sa podľa stravnej dávky 1 pri všetkých druhoch cvičení mimo stálej posádky, ak im nepatrí iný prídavok potravín, s výnimkou prídavku potravín D. Prídavok potravín A môže byť na dobu 180 dní k stravnej dávke 1 povolený aj v stálych posádkach v prípadoch, ak to vyžaduje zdravotný stav vojsk, najmä v miestach ohrozených epidémiami alebo zdravotne nevyhovujúcou pitnou vodou. Ak v uvedenej dobe nedôjde k zmene zdravotnej situácie, možno predlžovať povolenie tohto prídavku vždy len na dobu 180 dní.

	(2) Prídavok potravín B - pri namáhavej službe patrí vojakom stravujúcim sa podľa stravnej dávky 1:
a)	pri uvedení alebo previerke vojsk do jednotlivých stupňov bojovej pohotovosti počas pobytu v posádkach (u profesionálnych vojakov spolu s prídavkom potravín D),
b)	profesionálnym vojakom pri veliteľsko-štábnych cvičeniach a štábnych nácvikoch počas pobytu v posádkach spolu s prídavkom potravín D.
c)	profesionálnym vojakom pri vyhlásení mimoriadnych opatrení9) počas pobytu v posádkach spolu s prídavkom potravín D.
d)	profesionálnym vojakom – príslušníkom vojenskej polície pri služobných a bezpečnostných akciách spolu s prídavkom potravín D.
e)	profesionálnym vojakom – príslušníkom leteckého technického personálu leteckých základní, príslušníkom letiskových jednotiek, jednotiek rádiotechnického zabezpečenia, vrtuľníkových a spojovacích jednotiek a jednotiek pre ich zabezpečenie, ktorí zabezpečujú leteckú prevádzku a to len cez letové dni a noci, ak doba, počas ktorej nepretržite zabezpečujú letovú prevádzku v tomto dni predstavuje najmenej 12 hodín,
f)	vojakom základnej služby a vojakom náhradnej služby – ošetrovateľom padákov v leteckých útvaroch s podmienkou, že sú vo funkcii, kde je predpísané číslo vojenskej odbornosti výsadkár a že vykonávajú praktický výsadkový výcvik a zoskoky padákom,
g)	príslušníkom stráží, ktorí sú určení na výkon strážnej služby,
h)	žiakom poddôstojníckych škôl alebo kurzov psovodov, ktorí vykonávajú praktický výcvik so psami, ak trvá tento výcvik najmenej štyri hodiny,
i)	vojakom základnej služby a vojakom náhradnej služby – príslušníkom dielenských útvarov pri nepretržitej sedem hodinovej pracovnej dobe. Prídavok patrí aj vojakom, ktorí nie sú kmeňovými príslušníkmi dielenských útvarov, avšak sú dočasne v ich stravovacej starostlivosti a podriaďujú sa jednotnému dennému poriadku tohto útvaru (napr. sprievod techniky, vodiči a podobne). Prídavok patrí len v pracovných dňoch,
j)	vojakom základnej služby a vojakom náhradnej služby leteckých útvarov, ktorí sú určení do pohotovostných zmien na zabezpečenie prevádzky letísk, len v dobe ich nasadenia,
k)	vojakom základnej služby a vojakom náhradnej služby zaradeným do zimnej údržby letísk v dobe pracovného nasadenia na letisku,
l)	vojakom základnej služby a vojakom náhradnej služby v dňoch základného vojenského výcviku, najviac po dobu 20 pracovných dní.
 
	(3) Prídavok potravín C - pri osobitne namáhavej službe patrí vojakom stravujúcim sa podľa stravnej dávky 1:
a)	pri uvedení alebo previerke vojsk do jednotlivých stupňov bojovej pohotovosti spojenej s opustením miesta stálej posádky (u profesionálnych vojakov spolu s prídavkom potravín D),
b)	pri cvičeniach s vojskami na stupni prápor a vyššie a pri veliteľsko-štábnych cvičeniach v teréne (u profesionálnych vojakov spolu s prídavkom potravín D),
c)	pri všetkých druhoch sústredenia vojsk mimo stálej posádky za účelom poľného výcviku za predpokladu, že sa strava pripravuje a vydáva v priebehu týchto akcií mimo stálej posádky (u profesionálnych vojakov spolu s prídavkom potravín D),
d)	vojakom základnej služby a vojakom náhradnej služby pri zemných prácach, pri práci v lomoch, lesoch, výstavbe ciest, železníc, letísk, budov a objektov podobného charakteru, ak vykonávajú niektorú z uvedených prác s podmienkou, že sú na túto prácu vyčlenení na dobu najmenej dvoch týždňov. Uvedeným vojakom patrí prídavok len v dňoch pracovnej zmeny, nepatrí v dňoch s bežným výcvikom a v dňoch pracovného pokoja, ak sa v nich neuskutočňuje pracovná zmena,
e)	pri sústredení vojsk na nácvik na vojenskú prehliadku a v rámci sústredenia vojenských škôl,
f)	pri výstavbe a likvidácii táborísk pre sústredenie vojsk,
g)	vojakom v nočných zmenách,
h)	vodičom kolesovej a pásovej techniky pri nočných presunoch alebo v nočnom výcviku v jazde v čase od 22,00 do 05,00 hod. v trvaní najmenej 3 hodiny. Ako prídavok sa vydávajú predovšetkým osviežujúce nápoje a vitamíny,
i)	vojakom Armády Slovenskej republiky pri presunoch na území iných štátov tam aj späť za                 účelom výcviku a počas celej doby pobytu na tomto území (u profesionálnych vojakov spolu s prídavkom potravín D),
j)	príslušníkom čestnej stráže v strážnej zmene,
k)	vojenským športovcom – príslušníkom športových oddielov s vyššou športovou výkonnosťou počas prípravného obdobia.

	(4) Prídavok potravín D - pre profesionálnych vojakov patrí profesionálnym vojakom, dôstojníkom a práporčíkom základnej služby, dôstojníkom a práporčíkom zdokonaľovacej služby povolaným na cvičenia a ostatným vojakom zaradeným do funkcií profesionálnych vojakov, ktorí sa stravujú podľa stravnej dávky 1:
a)	pri uvedení, previerke vojsk do jednotlivých stupňov bojovej pohotovosti a pri vyhlásení mimoriadnych opatrení.10)  Profesionálnym vojakom v stálych posádkach patrí tento prídavok v prípade, ak im  veliteľ nariadi zotrvávať na pracovisku nepretržite najmenej 24 hodín,
b)	pri všetkých druhoch cvičenia s vojskami mimo stálej posádky, počínajúc cvičením na stupni práporu a vyššie (u vojsk v pohotovostnom systéme protivzdušnej obrany aj v rámci stálej dislokácie), ktoré trvajú nepretržite najmenej 24 hodín,
c)	pri veliteľsko-štábnych cvičeniach a štábnych nácvikoch, pokiaľ trvajú nepretržite najmenej 24 hodín a pri služobných a bezpečnostných akciách príslušníkov vojenskej polície,
d)	pri všetkých druhoch sústredenia vojsk mimo stálej posádky na vojenský poľný výcvik za predpokladu, že trvajú nepretržite najmenej 24 hodín a že sa strava pripravuje a dováža v priebehu týchto akcií mimo stálej posádky,
e)	pri akciách vyhlásených na ochranu štátnej hranice, pokiaľ trvajú nepretržite najmenej 24 hodín,
f)	pri presunoch a pobyte vojsk Armády Slovenskej republiky na území iných štátov za účelom vojenského výcviku.
	Prídavok potravín D patrí k stravnej dávke 1 aj v tých prípadoch, kedy uvedeným osobám patrí tiež prídavok potravín A, B alebo C. Prídavok potravín D patrí aj výkonným letcom, ktorí sa stravujú podľa stravnej dávky 4 a to aj pri vzniku nároku na prídavky potravín G a H a ďalej výkonným výsadkárom, ktorí sa stravujú podľa stravnej dávky 5 pri plnení úloh podľa odseku 3 písm. a), b), c) a i).

	(5) Prídavok potravín E - pri telovýchovnej činnosti patrí vojakom stravujúcim sa podľa stravnej dávky 1:
a)	pri sústredení, ktoré sa organizuje na centrálny nácvik a vykonanie vojenskej prehliadky,
b)	vojenským športovcom pri sústredení na uskutočnenie armádnych športových hier a majstrovstiev, akademických majstrovstiev a majstrovstiev vojenských škôl a pri vlastnom vykonaní týchto súťaží,
c)	študentom vojenského odboru fakulty telesnej výchovy a športu pri záverečnom sústredení,
d)	vojenským športovcom, príslušníkom športových oddielov s vyššou športovou výkonnosťou počas súťažného obdobia,
e)	vojakom tanečných skupín profesionálnych armádnych súborov. Prídavok E nepatrí v dňoch udelenia voľna na opustenie ubytovacieho priestoru, počas dovolenky všetkého druhu, pri dočasnej neschopnosti vykonávať vojenskú službu v dôsledku choroby alebo úrazu, ako aj v dňoch odvelenia, ktoré nesúvisí s tanečnou činnosťou.

	(6) Prídavok potravín F - pri športových súťažiach Armády Slovenskej republiky a pri športovej príprave vojenských vrcholových športovcov patrí:
a)	vojenským vrcholovým športovcom - vojakom základnej služby, vojakom náhradnej služby vojakom zdokonaľovacej služby, vojakom prípravnej služby a profesionálnym vojakom,
b)	vojenským športovcom, ktorí sa stravujú podľa stravnej dávky 1 pri sústredení na športové majstrovstvá Armády Slovenskej republiky a pri ich vlastnom vykonaní (najvyšší stupeň armádnych športových hier).

	(7) Prídavok potravín G - pre výkonných letcov v dňoch letovej činnosti patrí k stravnej dávke 4 výkonným letcom – osádkam lietadiel a vrtuľníkov v dňoch letovej činnosti a pri bojovej pohotovosti 1. a 2. stupňa. Prídavok sa vydáva s predletovým alebo letovým jedlom pre začiatkom alebo počas lietania a bojovej pohotovosti 1. a 2. stupňa. Neodobratý prídavok potravín G prepadá. Ak sa plánovaný let neuskutoční z dôvodov nepredvídateľnej situácie, vydaný prídavok potravín G sa nevracia. 

	(8) Prídavok potravín H - pre výkonných letcov zaradených do letových osádok lietadiel I. a II. kategórie patrí k stravnej dávke 4 výkonným letcom začleneným do letových osádok lietadiel I. a II. kategórie v dňoch letovej činnosti. Prídavok potravín H sa vydáva ako doplnok k strave vo forme ovocia, zeleniny, ovocných džúsov a ďalších potravín bohatých na vitamíny C a A. Prídavok potravín H nepatrí vo všetkých prípadoch, keď zaniká nárok na stravnú dávku 4.

	(9) Prídavky potravín, ktoré patria všetkým vojakom základnej služby, vojakom náhradnej služby, vojakom zdokonaľovacej služby, vojakom mimoriadnej služby, vojakom prípravnej služby, profesionálnym vojakom alebo žiakom vojenských škôl a ktorí sa stravujú zo spoločnej kuchyne môžu byť použité na prípravu stravy spolu s potravinami podľa príslušnej stravnej dávky.  

	(10) Prídavky potravín, ktoré patria len obmedzenému počtu stravovaných osôb, vydávajú sa týmto osobám oddelene.

	(11) Prídavky potravín patria bezplatne len so súčasným nárokom na naturálne stravovanie alebo bezplatné stravovanie s výnimkou prídavku potravín A, ktorý patrí všetkým chorým na ošetrovni vojenského útvaru. V dňoch, kedy nárok na prídavky potravín vzniká, vydávajú sa prídavky potravín spolu s prvým vydávaným jedlom.

	(12) Ak plnia žiaci vojenských škôl a študenti vojenských vysokých škôl vrátane profesionálnych vojakov týchto škôl úlohy, pri ktorých vzniká nárok na prídavky potravín B až F k stravnej dávke 1, možno im namiesto patriacej stravnej dávky 2 alebo 3 poskytnúť stravu v hodnote stravnej dávky 1 a príslušného prídavku potravín. Ak sa týmto osobám poskytne strava pripravovaná podľa stravnej dávky 2 alebo 3, skráti sa hodnota prídavkov potravín o rozdiel medzi výškou peňažnej hodnoty príslušnej stravnej dávky  a stravnej dávky 1.

§ 18
Peňažná náhrada za nedodanú stravu

	(1) Peňažná náhrada za nedodanú stravu sa vypláca vojakom základnej služby, vojakom náhradnej služby, vojakom zdokonaľovacej služby, vojakom mimoriadnej služby, vojakom prípravnej služby a žiakom vojenských škôl majúcim nárok na naturálne stravovanie a profesionálnym vojakom majúcim nárok na bezplatné stravovanie podľa § 21 len za dni a jednotlivé jedlá, ktoré im neboli zabezpečené ozbrojenými silami a majú na ne nárok.

	(2) Peňažná náhrada za nedodanú stravu nepatrí osobám uvedeným v odseku 1 vo všetkých prípadoch, kedy im zaniká nárok na naturálne stravovanie alebo bezplatné stravovanie.

§ 19
Výplata peňažnej náhrady za nedodanú stravu osobám
majúcim nárok na naturálne stravovanie

	(1) Peňažná náhrada za nedodanú stravu sa osobám  majúcim nárok na naturálne stravovanie vypláca vo výške peňažnej hodnoty príslušnej stravnej dávky, ktorá je týmto osobám určená.

	(2) Peňažná náhrada sa týmto osobám vypláca vždy dopredu, napr. pred odchodom na služobnú cestu, pri udelení voľna na opustenie posádky do 2 dní, pred odchodom na dovolenku a podobne.

	(3) Vyplatená peňažná náhrada sa nevymáha, ak na ňu zanikol nárok nepredvídateľným prepustením vojaka z vojenskej služby,  žiaka vojenskej školy zo štúdia alebo ich úmrtím po jej výplate.

	(4) Peňažná náhrada môže byť osobám majúcim nárok na naturálne stravovanie vyplácaná len na nevyhnutne dlhú dobu, ak nie je možné zabezpečiť ich stravovanie teplou alebo studenou stravou alebo zabezpečiť ich stravovanie zmluvne v inej organizácii.

	(5) Výplatu peňažnej náhrady možno trvalo alebo na časovo vymedzené obdobie povoliť:
a)	vojakom konajúcim službu vo vojenských útvaroch, v ktorých sa strava nepripravuje a vojakom ostatných vojenských útvarov, ktorým povaha služby alebo spôsob ubytovania nedovoľuje stravovať sa vo vojenskom útvare a stravu nie je možné zabezpečiť ani zmluvne v inej organizácii,
b)	vojakom prípravnej služby a žiakom vojenských škôl podľa rozhodnutia rektora (dekana) alebo náčelníka príslušnej vojenskej školy.

	(6) Osobám uvedeným v odseku 5 na peňažná náhrada za nedodanú stravu vypláca vopred k prvému dňu v mesiaci, najdlhšie však na dobu jedného mesiaca.

	(7) Peňažná náhrada za nedodané jednotlivé denné jedlá sa vypláca vojakom, ktorí majú nárok  na naturálne stravovanie, ak plnia služobné úlohy mimo stálej posádky alebo svojho vojenského útvaru s obmedzenou možnosťou odberu niektorých druhov teplých denných jedál a tieto nie je možné zabezpečiť ani zmluvne v inej organizácii. Vojakom prípravnej služby a žiakom vojenských škôl sa môže vyplácať peňažná náhrada za nedodané jednotlivé denné jedlá podľa rozhodnutia rektora (dekana) alebo náčelníka vojenskej školy.

	(8) Peňažná náhrada za nedodané jednotlivé denné jedlá sa vypláca vo výške peňažnej hodnoty určenej pre príslušné denné jedlo tej stravnej dávky, ktorá je príslušnej kategórii osôb určená.

§ 20
Výplata peňažnej náhrady za prídavky potravín osobám
majúcim nárok na naturálne stravovanie

	(1) Peňažnú náhradu za nevydané prídavky potravín je možné vyplácať len u prídavkov potravín C, E alebo F. Peňažná náhrada sa vypláca vo výške určenej peňažnej hodnoty pre tieto prídavky potravín. Výplata pomerného dielu peňažnej náhrady za prídavok potravín nie je povolená.

	(2) Výplata peňažnej náhrady za prídavok potravín C sa môže povoliť vojakom základnej služby, vojakom náhradnej služby, vojakom zdokonaľovacej služby, vojakom mimoriadnej služby, vojakom prípravnej služby alebo žiakom vojenských škôl vždy len v spojení s povolením výplaty peňažnej náhrady za nedodanú stravu.

	(3) Výplata peňažnej náhrady za prídavok potravín C alebo E sa môže povoliť vojenským športovcom – príslušníkom oddielov s vyššou športovou výkonnosťou pri športových súťažiach prebiehajúcich mimo stálej posádky, ak sa nebude vyplácať súťažný stravovací príspevok alebo keď stravu neposkytuje usporiadateľ.

	(4) Výplata peňažnej náhrady za prídavok potravín E sa môže povoliť vojakom tanečných skupín profesionálnych armádnych umeleckých súborov pri kultúrnych vystúpeniach mimo stálej posádky.

	(5) Výplata peňažnej náhrady za prídavok potravín F sa môže povoliť vojenským vrcholovým športovcom – príslušníkom armádnych športových družstiev pri športových súťažiach prebiehajúcich mimo stálej posádky, ak sa nebude vyplácať súťažný stravovací príspevok alebo keď stravu neposkytuje usporiadateľ.

§ 21
Výplata peňažnej náhrady za nedodanú stravu profesionálnym vojakom

	(1) Po splnení podmienok nároku na bezplatné stravovanie sa môže povoliť výplata peňažnej náhrady za nedodanú stravu iba: 
a)	profesionálnym vojakom v 24 hodinových dozorných službách podľa § 8 ods. 6 tohto výnosu,
b)	profesionálnym vojakom - výkonným letcom za neodobraté denné jedlá, prípadne prídavok potravín H podľa § 9 ods. 6 tohto výnosu,
c)	profesionálnym vojakom - výkonným výsadkárom za neodobraté denné jedlá podľa § 10 ods. 3 tohto výnosu.

	(2) Peňažná náhrada podľa odseku 1 sa vypláca vo výške peňažnej hodnoty určenej pre príslušné denné jedlo vždy po uplynutí mesiaca.

	(3) Ostatným profesionálnym vojakom, ktorí majú nárok na bezplatné stravovanie sa  peňažná náhrada za nedodanú stravu neposkytuje.

§ 22
Zásady pre výplatu príplatku k peňažnej náhrade za nedodanú stravu

	(1) Príplatok k peňažnej náhrade za nedodanú stravu sa môže vyplácať len osobám majúcim nárok na naturálne stravovanie, vždy len v spojitosti s peňažnou náhradou za nedodanú stravu a za predpokladu, že dochádza k zvýšeným nákladom v dôsledku stravovania v civilných stravovacích zariadeniach:
a)	ak plnia služobné úlohy alebo ak sa zúčastňujú športových súťaží mimo svojho vlastného vojenského útvaru a nemajú možnosť sa stravovať vo vojenských stravovacích zariadeniach a ak nie sú zabezpečení bezplatným stravovaním v inej organizácii,
b)	pri hromadných kultúrnych zájazdoch,
c)	ak vykonávajú službu vo vojenských útvaroch alebo ich odlúčených jednotkách, v ktorých sa strava nepripravuje a nie je možné ju inak zabezpečiť.

	(2) Príplatok k peňažnej náhrade za nedodanú stravu nepatrí:
a)	za dni udeleného voľna na opustenie vojenskej posádky do dvoch dní,
b)	za dni dovoleniek všetkých druhov,
c)	vojakom stravujúcim sa vo vojenských závodných kuchyniach,
d)	vojakom - športovcom v dňoch, kedy sa im povoľuje súťažiť za civilné oddiely,
e)	osobám, ktorým sa výplata peňažnej náhrady povoľuje trvalo alebo na dlhšie obdobie podľa       § 19 ods. 5, ak im nevznikne nárok na výplatu peňažnej náhrady za nedodanú stravu podľa odseku 1.

	(3) Pri povolení výplaty peňažnej náhrady za jednotlivé denné jedlá a vzniku nároku na príplatok k peňažnej náhrade sa vypláca určená časť príplatku na príslušné jedlo.

§ 23
Proviantné zabezpečenie náboženského obradu vo vojenských útvaroch
Armády Slovenskej republiky

	(1) Duchovným a veriacim združeným v Konferencii biskupov Slovenska patrí bezplatne omšové víno a hostie. Duchovným a veriacim v Ekumenickej rade cirkví v Slovenskej republike patrí bezplatne víno a chlieb k Večeri Pánovej.

	(2) Príslušný vojenský duchovný zabezpečí zúčtovanie proviantného materiálu určeného na náboženský obrad podľa vnútorného predpisu ministerstva.

§ 24
Spôsob priznávania proviantných náležitostí

	(1) Veliteľ vojenského útvaru (zariadenia, ústavu) na základe návrhu odborných orgánov vo  svojom  prvom  písomnom  vojenskom  rozkaze  v každom  kalendárnom  roku vyhlási,  podľa 
ktorej  stravnej dávky,  prípadne  prídavku  potravín má byť vo vojenskom útvare strava pripravovaná a v priebehu roku v ňom uverejňuje všetky proviantné náležitosti, na ktoré vznikol alebo zanikol nárok podľa jednotlivých ustanovení tohto výnosu.

	(2) Bližšie podmienky nároku na proviantné náležitosti podľa zásad tohto výnosu je oprávnený upresniť náčelník štábu logistiky ministerstva.

T R E T I A   Č A S Ť 

VÝSTROJNÉ NÁLEŽITOSTI

§ 25
Vymedzenie niektorých pojmov

	(1) Naturálne vystrojovanie je bezplatné zabezpečenie  výstrojných  náležitostí vojakovi počas výkonu vojenskej služby, žiakovi vojenskej školy počas štúdia a výcviku a občianskemu zamestnancovi podľa § 1 ods.3 tohto výnosu. Výstrojné náležitosti sa vydávajú na základe výstrojných noriem.

	(2) Obsahom výstrojnej normy je presné určenie názvu, množstva, mernej jednotky, doby používania a inej potrebnej špecifikácie vydávanej výstrojnej náležitosti.

	(3) Základná výbava je vojenská rovnošata a predpísané vojenské výstrojné súčiastky vydávané do vlastníctva profesionálnemu vojakovi a vojakovi prípravnej služby. Rozsah základnej výbavy je stanovený vo výstrojnej norme. Na doplnenie a obnovenie základnej výbavy sa stanovuje mesačná výstrojná náležitosť vydávaná vo forme výstrojnej poukážky pozostávajúcej z výstrojných bodov alebo aj vo forme mesačnej peňažnej náhrady. Hodnota výstrojného bodu predstavuje 1,- Sk. Výšku  peňažnej hodnoty základnej výbavy stanoví ministerstvo vnútorným predpisom.

	(4) Mesačná výstrojná náležitosť predstavuje hodnotu mesačného doplnenia súčiastok základnej výbavy, ktorá sa vypočítava ako pomer obstarávacej ceny a doby ich používania. Výšku  mesačnej náležitosti stanoví ministerstvo vnútorným predpisom.

	(5) Jednorázová peňažná náhrada sa poskytuje vojačke na doplnenie výstrojných súčiastok, ktoré nie sú zabezpečované starostlivosťou ozbrojených síl.

	(6) Vojenská výstrojná súčiastka je všeobecne označujúci názov súčastí vojenskej rovnošaty alebo predpísaných vojenských súčiastok.

	(7) Výstrojná súčiastka je všeobecne označujúci názov súčastí rovnošaty alebo  predpísaných  súčiastok.

§ 26
Druhy výstrojných náležitostí

	Výstrojné náležitosti sa rozdeľujú na:
a)	výstrojné súčiastky vydávané vojakovi do vlastníctva,
b)	výstrojné súčiastky zverené na používanie žiakovi vojenskej školy, vojakovi a občianskemu zamestnancovi podľa § 1 ods. 3 tohto výnosu,
c)  mesačnú výstrojnú náležitosť,
d)  výstrojné súčiastky vydávané na kolektívne používanie,
e)	výstrojné súčiastky  spotrebného charakteru,
f)	služby.

§ 27
Zásady priznávania nároku na výstrojné náležitosti

	(1) Za priznanie nároku na výstrojné náležitosti  podľa príslušnej výstrojnej normy zodpovedá služobný orgán.

	(2) Priznanie nároku a výdaj výstrojných náležitosti závisí od služobného zaradenia, funkčného zaradenia alebo druhu pracoviska.

	(3) Vznik, zmenu alebo zánik nároku na výstrojné náležitosti podľa príslušnej výstrojnej normy zverejňuje služobný orgán v písomnom vojenskom rozkaze.

	(4) Neoprávnené priznanie a výdaj výstrojných náležitostí sa rieši ako škoda na majetku štátu podľa zákona.12)

	(5) Výstrojné náležitosti vydané do vlastníctva podľa výstrojných noriem sa nevymáhajú, keď na tieto nárok úplne alebo čiastočne zanikol.

	(6) Výstrojné náležitosti vydané do vlastníctva sú vyňaté z exekúcie.

	(7) Nárok na výstrojné náležitosti sa premlčuje po troch rokoch odo dňa ich vzniku.

	(8) V prípade vyžiadania súdu je služobný orgán  oprávnený poskytovať informácie o nároku na výstrojné náležitosti vojaka.

§ 28
Spôsob výdaja výstrojných náležitostí

	(1) Výstrojné náležitosti sa vydávajú v predpísanom vyhotovení, množstve a rozsahu podľa výstrojných noriem. V prípadoch uvedených v príslušných ustanoveniach tohto výnosu sa poskytne žiakovi vojenskej školy a vojakovi peňažná náhrada.

	(2) Výstrojné náležitosti sa vydávajú vo vojenskom útvare, kde je vojak trvalo zaradený podľa tabuliek počtov alebo vo vojenskom útvare, do ktorého materiálnej starostlivosti je pričlenený.

	(3) Výstrojné náležitosti sa vydávajú spôsobom naturálneho vystrojovania.

§ 29
Nárok na naturálne vystrojovanie

	(1) Nárok na naturálne vystrojovanie vzniká:
a)	profesionálnemu vojakovi dňom prijatia  do služobného pomeru,
b)	generálovi a vojenskému leteckému pridelencovi dňom menovania,
c)	profesionálnemu vojakovi premiestnenému k Vojenskej kancelárii prezidenta Slovenskej republiky dňom ustanovenia do funkcie,
d)	vojakovi prípravnej služby dňom začatia prípravy na výkon profesionálnej služby,
e)	vojakovi základnej služby, vojakovi náhradnej služby, vojakovi zdokonaľovacej služby a vojakovi mimoriadnej služby dňom nástupu na výkon vojenskej služby,
f)	žiakovi vojenskej školy dňom nástupu na štúdium,
g)	občianskemu zamestnancovi podľa § 1 ods. 3 dňom zaradenia na funkciu.

	(2) Nárok na naturálne vystrojovanie zaniká:
a)	profesionálnemu vojakovi dňom skončenia služobného pomeru,13)
b)	vojakovi prípravnej služby dňom skončenia prípravnej služby,14)
c)	vojakovi základnej služby, vojakovi náhradnej služby, vojakovi zdokonaľovacej služby a vojakovi mimoriadnej služby dňom nástupu na výkon vojenskej služby,15)
d)	žiakovi vojenskej školy dňom ukončenia  štúdia,
e)	občianskemu zamestnancovi podľa § 1 ods. 3 dňom ukončenia zaradenia na funkciu.

	(3) Nárok na naturálne vystrojovanie je prerušený:
a)	profesionálnemu vojakovi dňom prerušenia výkonu profesionálnej služby,16)
b)	vojakovi základnej služby a vojakovi náhradnej služby dňom prerušenia výkonu služby.17)

	(4) V čase brannej pohotovosti štátu vzniká nárok na naturálne vystrojovanie podľa stanovených noriem.
 
§ 30
Výstrojné normy

	(1) Výstrojné normy podľa účelu použitia sa rozdeľujú:
a)	mierové,
b)	vojnové.

	(2) Výstrojné normy podľa určenia sa rozdeľujú:
a)	pre jednotlivca,
b)	pre kolektívne používanie.

	(3) Výstrojné normy pre jednotlivca podľa ods. 2 sa rozdeľujú na:
a)	základné,
b)	zvýšenia k základným výstrojným normám,
c)	výstrojné normy na zabezpečenie špeciálneho výcviku, bojovej činnosti a výkonu špeciálnych prác,
d)	výstrojné normy počas brannej pohotovosti štátu.

	(4) Výstrojné normy pre kolektívne používanie podľa ods. 2 sú stanovené pre vybavenie jednotiek, pracovísk, ubytovní, ošetrovní, kuchýň a ostatných zariadení vojenského útvaru.

	(5) Podrobnosti o vystrojovaní a výstrojných normách pre žiaka vojenskej školy, vojaka  základnej služby, vojaka náhradnej služby, vojaka zdokonaľovacej služby, vojaka mimoriadnej služby, vojaka prípravnej služby a  profesionálneho vojaka ustanoví ministerstvo vnútorným predpisom.

§ 31
Naturálne vystrojovanie profesionálneho vojaka  a vojaka prípravnej služby

	(1) Profesionálny vojak  a vojak prípravnej služby  sa vystrojujú podľa základných výstrojných noriem.

	(2) V deň vzniku nároku na naturálne vystrojovanie sa vydáva:
a)	novoprijatému profesionálnemu vojakovi a vojakovi prípravnej služby jednorázovo do vlastníctva základná výbava,
b)	profesionálnemu vojakovi, ktorý bol menovaný do prvej generálskej hodnosti a vojenskému leteckému pridelencovi jednorázovo do vlastníctva rovnošatové súčiastky pre generála a vojenského leteckého pridelenca,
c)	vojakovi po jeho opätovnom prijatí do služobného pomeru profesionálneho vojaka alebo po skončení zaradenia do personálnej zálohy:
1. základná výbava podľa ustanovenia písm. a) a b), ak od jeho posledného prepustenia zo služobného pomeru alebo zaradenia do personálnej zálohy uplynulo 48 a viac mesiacov,
2.	jednorázovo do vlastníctva 24 násobok mesačnej výstrojnej náležitosti určenej k obnoveniu základnej výbavy, ak od jeho posledného prepustenia zo služobného pomeru alebo zaradenia do personálnej zálohy uplynulo viac ako 24 mesiacov a menej ako 48 mesiacov. Tento 24 násobok mesačnej výstrojnej náležitosti nahrádza základnú výbavu, ktorá sa nevydáva. Chýbajúce výstrojné súčiastky si vojak doplňuje na vlastné náklady,
3.	ak od posledného prepustenia zo služobného pomeru alebo zaradenia do personálnej zálohy uplynulo menej ako 24 mesiacov, chýbajúce výstrojné súčiastky si vojak doplňuje na vlastné náklady,
d)	novoprijatej profesionálnej vojačke, opätovne prijatej profesionálnej vojačke do služobného pomeru podľa písmena c), bod 1. a vojačke prípravnej služby jednorázovo základná výbava a jednorázová peňažná náhrada.

	(3) Ustanovenie odseku 2 písm. c) sa vzťahuje aj na vojaka premiestneného medzi  zložkami ozbrojených síl,  vojaka premiestneného od Vojenskej kancelárie prezidenta republiky a profesionálnu vojačku po nástupe do služobného pomeru z ďalšej materskej dovolenky.

	(4) Profesionálnemu vojakovi  prijatému do služobného pomeru  vo vojenskom útvare, ktorý na základe medzinárodných záväzkov plní úlohy v mierových misiách, sa vydáva základná výbava pre nasadenie v zahraničí. Vystrojenie podľa odseku 2 písm. a) sa poskytuje len vtedy, ak po ukončení misie pokračuje v služobnom pomere profesionálneho vojaka. 

§ 32
Mesačná výstrojná náležitosť

	(1) Profesionálnemu vojakovi a vojakovi prípravnej služby sa na doplnenie a obnovenie výstrojných náležitostí vydávaných do vlastníctva poskytuje mesačná výstrojná náležitosť.

	(2) Mesačná výstrojná náležitosť sa vydáva spätne za bežný kalendárny mesiac v kalendárnom roku za dobu, po ktorú mal profesionálny vojak alebo vojak prípravnej služby nárok na služobný príjem, dávky nemocenského poistenia alebo peňažnú pomoc v materstve. Mesačná výstrojná náležitosť sa poskytuje mesačne alebo jednorázovo za kalendárny rok.

	(3) Mesačná výstrojná náležitosť po prvýkrát patrí profesionálnemu vojakovi a vojakovi prípravnej služby za kalendárny mesiac kalendárneho roka, ktorý nasleduje po mesiaci, kedy mu vznikol nárok na naturálne vystrojovanie. 

	(4) Pri poskytnutí peňažnej náhrady na zabezpečenie a používanie občianskeho odevu vojakovi, ktorému  bolo  povolené  jeho  používanie  na služobné účely trvalo v zmysle ustanovení 
§ 35, ods. 2, písm. b) tohto výnosu, sa znižuje mesačná výstrojná náležitosť na doplňovanie základnej výbavy o 70% .

	(5) Pri poskytnutí peňažnej náhrady  na zabezpečenie a používanie občianskeho odevu vojakovi, ktorému bolo povolené jeho používanie na služobné účely nepravidelne v zmysle ustanovení § 35, ods. 2, písm. c) tohto výnosu, sa znižuje mesačná výstrojná náležitosť na doplňovanie základnej výbavy o 25% .

§ 33

	(1) Profesionálnemu vojakovi a vojakovi v prípravnej službe sa na plnenie úloh služobnej činnosti, výcviku a pripravenosti zverujú do  používania  výstrojné súčiastky a materiál spotrebného charakteru.

	(2) Na plnenie služobných úloh sa profesionálnemu vojakovi a vojakovi prípravnej služby v súlade s požiadavkami na výkon danej funkcie poskytujú aj osobné ochranné pracovné prostriedky.

§ 34
Peňažná náhrada

	(1) Profesionálnemu vojakovi a vojakovi prípravnej služby sa na základe jeho písomnej žiadosti vyplatí peňažná náhrada do výšky posledných 24 nevyužitých mesačných výstrojných náležitostí ak:
a)	plní úlohy podľa osobitného predpisu,18)
b)	bol vyčlenený mimo ozbrojených síl na plnenie úloh inej právnickej osoby,2)
c)	mu bol prerušený služobný pomer,16)
d)	bol odvelený na plnenie úloh, pri ktorom je nariadené používať občiansky odev,
e)	mu bolo povolené používať občiansky odev,
f)	mu bolo povolené používať občiansky odev v dobe tehotenstva a materskej dovolenky,
g)	sa jeho služobný pomer skončil.13) 

	(2) Pri úmrtí profesionálneho vojaka alebo vojaka prípravnej služby sa peňažná náhrada za nevyužité mesačné výstrojné náležitosti vyplatí pozostalým.

	(3) Peňažnú náhradu možno preplatiť až dňom splnenia podmienok podľa odseku 1 písm. a) až d) a f). Peňažnú náhradu podľa odseku 1 písm. f) možno preplatiť  počínajúc prvým dňom po ukončení materskej dovolenky alebo odo dňa nástupu na ďalšiu materskú dovolenku.

	(4) Peňažnú náhradu možno preplatiť až v deň zániku nároku na výstrojné náležitosti alebo v deň vzniku nároku na ich preplatenie. Nárok na vyplatenie peňažnej náhrady podľa odseku 1, písm. f) vzniká od prvého dňa po skončení materskej dovolenky alebo odo dňa nástupu na ďalšiu materskú dovolenku.

	(5) Vyplatenie peňažnej náhrady zverejňuje v písomnom vojenskom rozkaze služobný orgán vojenského útvaru, kde je vojak vo finančnej starostlivosti. V civilných organizáciách povoľuje vojakovi vyplatenie peňažnej náhrady jeho priamy nadriadený vyjadrením súhlasu na písomnej žiadosti. 

	(6) Peňažná náhrada sa vypláca rovnako i v prípadoch,  keď mesačná výstrojná náležitosť nebola vydaná ku dňu zániku nároku na jej vydanie. 

	(7) Na stanovenie výšky k preplateniu mesačnej výstrojnej náležitosti je záväzný rok, v ktorom vojakovi zanikol nárok na výstrojné náležitosti. Takto stanovená výška mesačnej výstrojnej náležitosti je konečná a prípadné vyrovnávanie sa v  nasledujúcom roku nevykonáva. 

	(8) Profesionálnemu vojakovi a vojakovi prípravnej služby sa tiež poskytuje peňažná náhrada na doplnenie výstrojných súčiastok, ktoré nie sú zabezpečované ozbrojenými silami.

	(9) Profesionálny vojak a vojak  prípravnej služby má nárok na paušálny peňažný príspevok určený na údržbu vojenskej rovnošaty. Výška príspevku sa určuje v závislosti od vývoja spotrebiteľských cien, pričom údržba rovnošaty je vykonávaná dvakrát ročne. Podrobnosti ustanoví ministerstvo vnútorným predpisom.

§ 35

	(1) Namiesto výstrojných náležitostí podľa § 26 možno vojakovi poskytnúť peňažnú náhradu.

	(2) Peňažná náhrada sa vojakovi poskytuje:
a)	na zabezpečenie a doplňovanie výstrojných náležitostí, ktoré nie sú zabezpečované ozbrojenými silami,
b)	na zabezpečenie a používanie občianskeho odevu, ktorému bolo povolené jeho používanie na služobné účely trvalo, vo výške 70% peňažnej hodnoty základnej výbavy,
c)	na zabezpečenie a používanie občianskeho odevu, ktorému bolo povolené jeho používanie na služobné účely nepravidelne, vo výške 25% peňažnej hodnoty základnej výbavy,
d)	za nevyužité mesačné výstrojné náležitosti.

	(3) Podrobnosti o poskytovaní peňažnej náhrady ustanoví ministerstvo vnútorným predpisom.

§ 36
Naturálne vystrojovanie vojaka základnej služby a vojaka náhradnej služby

	(1) Vojakovi základnej služby a vojakovi náhradnej služby patrí základná výstrojná náležitosť, ktorá obsahuje výstrojné súčiastky zverené na používanie, ktoré po zániku nároku na vystrojenie prechádzajú do jeho vlastníctva, výstrojné súčiastky a predmety zverené na používanie     a materiál spotrebného charakteru.

	(2) Vojakovi základnej služby a vojakovi náhradnej služby, ktorému bolo nariadené používať občiansky odev na služobné účely sa poskytuje peňažná náhrada za jeho používanie.

	(3) Na plnenie služobných povinností sa vojakovi základnej služby a vojakovi náhradnej služby poskytujú osobné ochranné pracovné prostriedky.

	(4) Na výstrojné súčiastky, ktoré nie sú zabezpečované ozbrojenými silami sa vojakovi základnej služby a vojakovi náhradnej služby poskytuje peňažná náhrada na ich zabezpečenie       a doplňovanie. Výška peňažnej náhrady na ich zabezpečenie sa určuje v závislosti od vývoja spotrebiteľských cien.

	(5) Vojakovi základnej služby a vojakovi náhradnej služby sa bezplatne poskytuje pranie, chemické čistenie, oprava, úprava a údržba vojenskej rovnošaty a predpísaných vojenských výstrojných súčiastok, strihanie vlasov a kúpanie.

	(6) Vojačka základnej služby dňom vzniku nároku na výstrojné náležitosti dostáva jednorázový peňažný príspevok na nákup výstrojných súčiastok nezabezpečovaných starostlivosťou ozbrojených síl.

§ 37
Naturálne vystrojovanie vojaka v zálohe povolaného na výkon zdokonaľovacej služby

	(1) Vojakovi zdokonaľovacej služby patrí základná výstrojná náležitosť, ktorá obsahuje výstrojné súčiastky, predmety zverené na používanie, materiál spotrebného charakteru, prípadne osobné ochranné pracovné prostriedky.

	(2) Vojakovi zdokonaľovacej služby, ktorému bolo nariadené používať občiansky odev na služobné účely sa poskytuje peňažná náhrada za jeho používanie.

	(3) Vojakovi zdokonaľovacej služby sa bezplatne poskytuje pranie, chemické čistenie, oprava, úprava a údržba vojenskej rovnošaty a predpísaných vojenských výstrojných súčiastok, strihanie vlasov a kúpanie.

§ 38
Naturálne vystrojovanie žiaka vojenskej školy

	(1) Žiak vojenskej školy sa vystrojuje základnou výstrojnou náležitosťou pre žiaka vojenskej školy, ktorá obsahuje výstrojné súčiastky zverené na používanie, ktoré po skončení nároku na vystrojenia prechádzajú do jeho vlastníctva, výstrojné súčiastky a predmety zverené na používanie a materiál spotrebného charakteru.

	(2) Na zabezpečenie  štúdia a výcviku sa žiakovi vojenskej školy v súlade s učebnou dokumentáciou poskytuje aj iný výstroj,  prípadne osobné ochranné pracovné prostriedky.

	(3) Pri premiestnení na štúdium do inej vojenskej školy sa žiakovi vojenskej školy ponechávajú zo základných výstrojných náležitostí len výstrojné súčiastky, ktoré po zániku nároku na vystrojovanie prechádzajú do jeho vlastníctva.

	(4) Ak bol žiak vojenskej školy vylúčený zo štúdia alebo ak skončil štúdium na vojenskej škole v dobe výkonu základnej služby a je premiestnený na jej dokončenie k niektorému vojenskému útvaru, vystrojuje sa podľa zásad a v rozsahu určenom pre vojaka  základnej služby s tým, že výstrojné súčiastky zverené na používanie vojakovi základnej služby, ktoré po zániku nároku na vystrojenie prechádzajú do jeho vlastníctva sa mu už nevydávajú, ak mu boli vydané ako žiakovi vojenskej školy.

	(5) Žiakovi vojenskej školy sa bezplatne poskytuje pranie, chemické čistenie, oprava, úprava a údržba rovnošaty a predpísaných  výstrojných súčiastok, strihanie vlasov a kúpanie.

	(6) Žiakovi vojenskej školy sa poskytuje peňažná náhrada na zabezpečenie a doplňovanie výstrojných súčiastok, ktoré nie sú zabezpečované ozbrojenými silami. Druh nakupovaných súčiastok a výška peňažnej náhrady na ich zabezpečenie sa určujú v závislosti od účelu použitia a od vývoja spotrebiteľských cien.

§ 39
Výstrojné náležitosti pri prepustení vojaka z výkonu vojenskej služby 
a žiaka zo štúdia na vojenskej škole

	Vojak základnej služby, vojak náhradnej služby, vojak zdokonaľovacej služby, vojak mimoriadnej služby alebo žiak vojenskej školy sa prepúšťa vo vlastnom občianskom odeve. Profesionálny vojak alebo vojak  prípravnej služby sa prepúšťa vo vlastnej vojenskej rovnošate.

§ 40
Výstrojné náležitosti pri úmrtí  žiaka vojenskej školy a vojaka

	(1) Ak zomrie vojak základnej služby, vojak náhradnej služby, vojak zdokonaľovacej služby alebo vojak mimoriadnej služby, môže byť pochovaný vo vojenskej rovnošate so súpravou bielizne.

	(2) Žiak vojenskej školy môže byť pochovaný v rovnošate pre žiakov so súpravou bielizne.

	(3) Ak zomrie profesionálny vojak alebo vojak prípravnej služby, môže byť pochovaný vo vojenskej rovnošate so súpravou bielizne, ktorú má vo vlastníctve.

§ 41
Zabezpečenie  ortopedickej obuvi a nadmerných veľkostí výstrojných
súčiastok pre žiaka vojenskej školy a vojaka

	(1) Ortopedická obuv vo vyhotovení, ktoré zodpovedá obuvi zavedenej do výstroja sa poskytuje vojakovi základnej služby, vojakovi náhradnej služby, žiakovi vojenskej školy, profesionálnemu vojakovi a vojakovi prípravnej služby na základe poukazu na ortopedickú pomôcku, ktorý predpísal lekár namiesto obuvi určenej príslušnou výstrojnou náležitosťou. Doba životnosti ortopedickej obuvi je rovnaká ako u obuvi zavedenej do výstroja ozbrojených síl. Vojakovi základnej služby a vojakovi náhradnej služby sa ortopedická obuv po skončení výkonu služby ponecháva vo vlastníctve.

	(2) Vojakovi zdokonaľovacej služby sa ortopedická obuv nezabezpečuje a nevydáva. Používa vlastnú ortopedickú obuv.

	(3) Nadmerné veľkosti výstrojných súčiastok pre vojaka  základnej služby, vojaka  náhradnej služby, vojaka prípravnej služby, profesionálneho vojaka a žiaka vojenskej školy  sa zabezpečujú zákazkovým spôsobom.

	(4) Vojakovi zdokonaľovacej služby sa výstrojné súčiastky, ktoré možno vyrobiť len zákazkovým spôsobom nezabezpečujú a nevydávajú.

	(5) Vojakovi zdokonaľovacej služby, ktorý používa vlastnú obuv a odevné súčiastky podľa odsekov 2 a 4  patrí peňažná náhrada za ich užívanie podľa § 35 ods. 2 písm. a). 

Š T V R T Á   Č A S Ť 

PREPRAVNÉ NÁLEŽITOSTI

§ 42
Formy prepravy osôb a zásady priznávania prepravných nárokov a náhrad

	(1) Preprava osôb sa uskutočňuje týmito formami:
a)	vojenskou technikou,
b)	na úver s použitím vojenských prepravných dokladov,
c)	verejnými dopravnými prostriedkami s poskytnutím peňažnej náhrady preukázaných cestovných výdavkov,
d)	cestnými motorovými vozidlami s poskytnutím peňažnej náhrady.	

	(2) Vojenskými prepravnými dokladmi sa rozumejú:
a)	povolávací rozkaz,19) ktorý sa používa na prepravu osôb povolaných na výkon základnej služby, náhradnej služby, zdokonaľovacej služby a mimoriadnej služby. Povolávací rozkaz oprávňuje osobu na bezplatné vykonanie cesty verejnou autobusovou dopravou a verejnou osobnou dopravou na dráhe z miesta trvalého pobytu do miesta určenia a späť. Cesta po dráhe sa koná osobným vlakom alebo rýchlikom najkratším alebo časovo najvýhodnejším smerom. Rýchlik môže byť použitý od vzdialenosti 101 km. Práporčík v zálohe alebo dôstojník v zálohe má nárok na použitie 1. vozňovej triedy od vzdialenosti 201 km. Na povolávací rozkaz nie je možné cestovať vo vlakoch typu InterCity a EuroCity a medzinárodnými autobusovými linkami. Autobus vnútroštátnej verejnej autobusovej pravidelnej dopravy možno použiť len na cestu do najbližšej železničnej stanice alebo pri ekonomickej výhodnosti i na väčšiu vzdialenosť do miest, kde nie je vhodné vlakové spojenie,
b)	vojenská úverová prepravenka, ktorá sa používa na prepravu osôb verejnou osobnou dopravou na dráhe a pri nepravidelnej preprave autobusom vnútroštátnej verejnej dopravy. Vojenská úverová prepravenka je platobný doklad, ktorým ozbrojené sily vykonávajú vyúčtovanie vojenskej prepravy osôb so zmluvnými dopravcami. Prepravné nároky pri preprave osôb verejnou osobnou dopravou na dráhe sa určujú podľa  účelu cesty a kategórií vojakov.

	(3) Pre priznávanie prepravných nárokov  pri používaní verejných dopravných prostriedkov platia tieto zásady:
a)	rýchlik 2. vozňovej triedy sa priznáva pri prijatí do služobného pomeru, premiestnení, služobnej ceste, preventívnej rehabilitácii, ceste do zdravotníckych zariadení, ceste na domáce liečenie a pri sťahovaní, ak je vzdialenosť precestovaná rýchlikom najmenej 51 km jedným smerom. Do vzdialenosti 50 km sa priznáva osobný vlak. V prípadoch hodných zvláštneho zreteľa   môže   služobný   orgán  priznať   použitie  rýchlika  2. vozňovej  triedy  i  na   menšiu 
b)	vzdialenosť ako 51 km. Pri ostatných cestách je možné použiť rýchlik od vzdialenosti 101 km jedným smerom, pričom určitý úsek musí byť precestovaný rýchlikom. Do vzdialenosti 100 km sa priznáva osobný vlak,
c)	rýchlik  1. vozňovej triedy sa priznáva profesionálnym vojakom, dôstojníkom a práporčíkom pri prijatí do služobného pomeru,  premiestnení a služobnej ceste od vzdialenosti 201 km jedným smerom, pričom  určitý úsek musí byť precestovaný rýchlikom,
d)	použitie vlakov InterCity a EuroCity je možné len pri prijatí do služobného pomeru, premiestnení a služobnej ceste,
d)	náhrada za ležadlový lístok sa poskytne v prípade, keď vznikol nárok na použitie rýchlika 1. vozňovej triedy. Ležadlový vozeň sa používa s cestovným lístkom 2. vozňovej triedy,
e)	náhrada za lôžkový lístok 1.  alebo 2. triedy  sa poskytne v prípade, keď vznikol nárok na použitie rýchlika 1. vozňovej triedy, cesta  v nočných hodinách trvá najmenej 4 hodiny a po jej skončení nasleduje služobný výkon,
f)	náhrada cestovných výdavkov za autobus sa poskytne pri ceste do miest, kde je autobusová doprava jediným dopravným spojením, ďalej  pri prijatí do služobného pomeru, premiestnení, služobnej ceste, návšteve odlúčenej rodiny v prípadoch, keď je preprava autobusom časovo alebo ekonomicky výhodnejšia ako preprava vlakom. Pri ostatných cestách len vtedy, ak sú cestovné výdavky za autobus nižšie ako za vlak,
g)	náhrada cestovných výdavkov pri použití mestskej (miestnej) hromadnej dopravy sa poskytne pri prijatí do služobného pomeru, premiestnení, služobnej ceste, sťahovaní a pri návšteve rodiny. Náhrada sa neposkytne, ak je služobná cesta začatá (skončená) z miesta pracoviska vojenskou technikou,
h)	náhrada za  miestenky sa poskytne len pri prijatí do služobného pomeru, premiestnení, presťahovaní a pri služobnej ceste. 		  
	
	(4) Pre priznávanie náhrad za používanie cestných motorových vozidiel20) platia tieto zásady:
a)	použitie cestného motorového vozidla a druh náhrady musí byť dohodnuté vždy vopred  a povolené v písomnom vojenskom rozkaze služobného orgánu. Vodič musí pred cestou predložiť platný vodičský preukaz a doklad o zaplatení zákonného a havarijného poistenia,
b)	za každý 1 km jazdy vozidla sa poskytne sadzba základnej náhrady upravovaná Ministerstvom práce, sociálnych vecí a rodiny Slovenskej republiky a náhrada za spotrebované pohonné hmoty podľa ich cien platných v čase použitia vozidla a prepočítaná podľa spotreby uvedenej v technickom preukaze vozidla. Počet najazdených kilometrov sa vypočítava podľa hospodárne zjazdnej cesty na základe automapy. Túto náhradu môže služobný orgán priznať len vo výnimočných prípadoch, keď nie je možné na služobnú cestu použiť vojenskú techniku ani verejné dopravné prostriedky,
c)	náhrada za použitie cestného motorového vozidla sa poskytne vo výške zodpovedajúcej cene cestovného lístka verejnej autobusovej dopravy alebo verejnej osobnej dopravy na dráhe a na základe  prepravného nároku podľa účelu cesty. Pri určení  dopravného prostriedku verejnej osobnej dopravy, za ktorý sa poskytne náhrada, je potrebné dbať na dodržiavanie zásad hospodárnosti. Náhrada za spolucestujúce osoby nepatrí.  
	
§ 43
Miesto nástupu a skončenia služobnej cesty

	Miestom nástupu a skončenia služobnej cesty je:
a)	miesto služobného pôsobiska, 
b)	mies  to trvalého pobytu, ak sú cestovné výdavky nižšie ako z miesta služobného pôsobiska,
c)	miesto trvalého pobytu, ak profesionálny vojak denne dochádza do zamestnania, pretože mu nie je poskytnuté ubytovanie v mieste služobného pôsobiska,
d)	miesto trvalého pobytu profesionálneho vojaka, ktorý  poberá odlučné, ak služobná cesta    bezprostredne predchádza dňu alebo nasleduje po dni návštevy rodiny. Cestovné výdavky nemôžu byť vyššie ako súčet cestovných výdavkov, poskytovaných na návštevu rodiny a na cestu do miesta služobnej cesty.

§ 44
Prepravné náležitosti vojakov základnej služby

	Nárok na bezplatné poskytovanie prepravy majú vojaci základnej služby pri:
a)	nástupe a skončení základnej služby, 
b)	služobnej ceste,
c)	ceste do zdravotníckych zariadení a späť, ak sa koná na návrh lekára vojenskej zdravotníckej služby,
d)	ceste na domáce liečenie a späť, ak sa koná na návrh lekára vojenskej zdravotníckej služby,
e)	ceste na riadnu dovolenku a späť a to jedenkrát za výkon základnej služby,
f)	ceste na mimoriadnu dovolenku a späť.
	
§ 45
Prepravné náležitosti vojakov náhradnej služby

	Nárok na bezplatné poskytovanie prepravy majú vojaci náhradnej služby pri:
a)	nástupe a skončení náhradnej služby,
b)	služobnej ceste,
c)	ceste do zdravotníckych zariadení a späť, ak sa koná na návrh lekára vojenskej zdravotníckej služby, 
d)	ceste na domáce liečenie a späť, ak sa koná na návrh lekára vojenskej zdravotníckej služby, 
e)	ceste na mimoriadnu dovolenku a späť.

§ 46
Prepravné náležitosti vojakov zdokonaľovacej služby

	Nárok na bezplatné poskytovanie prepravy majú vojaci zdokonaľovacej služby pri:
a)	nástupe a skončení zdokonaľovacej služby,
b)	služobnej ceste, 
c)	ceste do zdravotníckych zariadení a späť, ak sa koná na návrh lekára vojenskej zdravotníckej služby, 
d)	ceste na domáce liečenie a späť, ak sa koná na návrh lekára vojenskej zdravotníckej služby,
e)	ceste na mimoriadnu dovolenku a späť.

§ 47
Prepravné náležitosti vojakov mimoriadnej služby

	Nárok na bezplatné poskytovanie prepravy majú vojaci mimoriadnej služby pri:
a)	nástupe a skončení mimoriadnej služby,
b)	služobnej ceste,
c)	ceste do zdravotníckych zariadení a späť, ak sa koná na návrh lekára vojenskej zdravotníckej služby,
d)	ceste na domáce liečenie a späť, ak sa koná na návrh lekára vojenskej zdravotníckej služby.

§ 48
Prepravné náležitosti vojakov prípravnej služby

	Nárok na bezplatné poskytovanie prepravy majú vojaci prípravnej služby pri:
a)	služobnej ceste,
b)	ceste do zdravotníckych zariadení a späť, ak sa koná na návrh lekára vojenskej zdravotníckej služby,
c)	ceste na domáce liečenie a späť, ak sa koná na návrh lekára vojenskej zdravotníckej služby.

§ 49
Prepravné náležitosti žiakov  vojenských škôl

	Nárok na bezplatné poskytovanie prepravy majú žiaci vojenských škôl pri:
a)	služobnej ceste,
b)	ceste do zdravotníckych zariadení a späť, ak sa koná na návrh lekára vojenskej zdravotníckej služby,
c)	ceste na domáce liečenie a späť, ak sa koná na návrh lekára vojenskej zdravotníckej služby.

§ 50
Prepravné náležitosti profesionálnych vojakov

	Nárok na bezplatné poskytovanie prepravy majú profesionálni vojaci  pri:
a)	prijatí do služobného pomeru a premiestnení,21)
b)	návšteve odlúčenej rodiny,22)
c)	služobnej ceste,23)
d)	návšteve rodiny zo služobnej cesty,24)
e)	ceste na preventívnu rehabilitáciu a späť,
f)	ceste do zdravotníckych zariadení a späť, ak sa koná na návrh lekára vojenskej zdravotníckej služby,
g)	ceste na domáce liečenie a späť, ak sa koná na návrh lekára vojenskej zdravotníckej služby,
h)	pri presťahovaní v dôležitom záujme ozbrojených síl vrátane prepravy príslušníkov domácnosti, ktorí sa sťahujú spolu s ním a bytového zariadenia, 
i)	zániku  služobného pomeru do miesta trvalého pobytu,
j)	zániku služobného pomeru podľa ustanovenia § 32 ods. 1 písm. a), b), c) a d) zákona                č. 370/1997 Z.z. do zvoleného miesta trvalého pobytu na území SR  vrátane prepravy príslušníkov domácnosti, ktorí sa sťahujú spolu s ním a bytového zariadenia,  a to  v prípade, keď súčasne so zánikom služobného pomeru odovzdal služobný byt.  

§ 51

	Prepravné nároky občianskych zamestancov Ministerstva obrany SR sa riadia ustanoveniami zákona č. 119/1992 Zb. o cestovných náhradách v znení neskorších predpisov, zásadami pre použitie dopravných prostriedkov podľa tohto výnosu a prípadnými úpravami stanovenými v kolektívnej zmluve.

§ 52
Záverečné ustanovenia

	Tento výnos nadobúda účinnosť dňom .............. 2002. 

	 

Príloha 1 k výnosu č. ...../2001

Stravné dávky a prídavky potravín na osobu a deň
a normy ich energetických a výživových hodnôt

Stravné dávky
(SD)
Prídavky
potravín
(PP)	

Energ. hodnota

Bielkoviny
	
Tuky	
Kyselina linolová	
Sacharidy	Minerálne látky	Vitamíny	
		živočíšne	rastlinné	celkom				vápnik	fosfor	železo	A-ekv. retinolu	B1 	B2 	P-P-ekv. niacinu	C	
	kJ	g	g	g	g	g	g	mg	μg	mg	
SD – 1	14 560	62	55	117	126	11	510	997	1 800	20	1 100	1,7	1,9	23	85	
SD – 2	15 785	72	53	125	126	11,4	510	1 100	1 800	21	1 100	1,8	2,0	23	90	
SD – 3	15 977	76	55,5	131,5	124	11,5	530	1 200	2 000	21	1 200	1,8	2,0	23	90	
SD – 4	16 019	85	55	140	135	11,8	500	1 100	2 000	22	1 200	2,0	2,5	23	100	
SD – 5	17 981	78	58,1	136,1	156,9	12,6	570	1 100	2 000	23	1 200	2,0	2,0	23	90	
PP – A	430	-	-	-	-	-	24	3	-	-	-	-	-	2	2	
PP – B	1 170	8,2	1,6	9,8	14,4	0,6	28	72	125	1,3	24	0,12	0,12	2,3	-	
PP – C	1 700	8,0	2,7	10,7	19,6	1,1	46	26,4	131	2,1	94	0,17	0,13	3,7	2,4	
PP – D	1 830	20,6	2,7	23,3	14,8	0,6	52	189	264	2,7	146	0,12	0,28	7,4	2,1	
PP – E	3 460	13,9	1,3	15,2	23,5	1,5	139	193,6	344	3,1	258	0,30	0,29	6,4	5,3	
PP – F	6 100	42,6	8,5	51,1	53,9	3,9	192	471	1 075	10,4	870	1,10	0,83	21,4	20,5	
PP – G	635	-	1,9	1,9	3,8	-	35	58	65	3,3	40	0,10	0,08	0,6	55	
PP – H	760	-	1,9	1,9	0,5	-	41	42	49	1,1	25	0,12	0,06	0,9	45	

Príloha 2 k výnosu č. ...../2001

Odporúčané zloženie spotreby potravín na osobu a deň na dosiahnutie požadovaných energetických a výživových hodnôt podľa stravných dávok a prídavkov potravín

Por.
číslo	Druh potravín	Stravná dávka (SD)	
		SD - 1	SD - 2	SD - 3	SD - 4	SD - 5	
		g	g	g	g	g	
1.	Bravčové mäso	69	73	70	103	103	
2.	Hovädzie mäso	68	68	69	102	89	
3.	Údené mäso	6	10	5	11	9	
4.	Ostatné mäso	2	4	2	4	2	
5.	Vnútornosti	6	12	15	20	14	
6.	Údeniny a výrobky z mäsa	45	42	44	50	60	
7.	Mäsové konzervy	38	36	34	27	43	
8.	Mäso celkom	234	245	239	317	320	
9.	Hydina a hydinové výrobky	30	30	32	35	30	
10.	Kosti	2	3	2	3	2	
11.	Ryby	10	7	9	9	8	
12.	Rybie výrobky a konzervy	16	13	15	14	11	
13.	Maslo	20	20	23	24	25	
14. 	Masť a slanina	11	13	10	8	15	
15.	Jedlé tuky a oleje	27	24	21	26	35	
16. 	Mlieko čerstvé	280	340	410	325	295	
17.	Mliečne výrobky	74	80	97	121	72	
18.	Syry	30	30	32	32	34	
19.	Vajcia	36	45	48	65	50	
20.	Chlieb	320	319	310	250	340	
21.	Bežné pečivo	90	60	92	120	59	
22.	Jemné pečivo	33	30	45	15	40	
23.	Trvanlivé pečivo	14	13	10	8	20	
24.	Cestoviny	21	20	17	17	20	
25.	Múka, krúpy a vločky	70	75	65	86	78	
26.	Ryža	32	32	26	25	27	
27.	Strukoviny	14	15	12	11	18	
28.	Cukor a cukrárenské výrobky	60	68	68	50	80	
29.	Zemiaky	460	457	490	408	419	
30.	Zelenina čerstvá a mrazená	185	190	190	222	190	
31.	Zelenina sterilizovaná a sušená	85	90	70	100	70	
32.	Kapusta sterilizovaná a kyslá	20	20	20	20	20	
33.	Zelenina celkom	290	300	280	342	280	
34.	Ovocie čerstvé, mrazené a sušené	89	88	88	106	88	
35.	Citrusové plody	40	40	40	90	40	
36.	Kompóty	28	32	35	35	35	
37.	Zahustené ovocné výrobky	35	36	36	65	35	
38.	Ovocie celkom	192	196	199	296	198	
39.	Prísady, nápoje a ostatné potraviny	357	367	362	723	355	

Por.
číslo	Druh potravín	Prídavok potravín (PP)	
		PP-A	PP-B	PP-C	PP-D	PP-E	PP-F	PP-G	PP-H	
		g	g	g	g	g	g	g	g	
1.	Mäso celkom	-	50	50	50	50	100	-	-	
2.	Čerstvé mlieko	-	-	-	-	-	400	-	-	
3.	Mliečne výrobky	-	-	-	-	-	100	-	-	
4.	Chlieb	-	100	100	100	100	-	-	-	
5.	Trvanlivé pečivo	-	-	-	-	-	70	-	-	
6.	Cukor a cukrárenské výrobky	25	-	-	25	30	30	-	-	
7.	Ovocie celkom	-	-	100	100	100	200	-	380	
8.	Prísady, nápoje a ostatné potraviny	300	300	300	350	300	500	300	-	

(Návrh)

V Ý N O S,
Ministerstva obrany Slovenskej republiky
z ........ 2002,
ktorým sa mení a dopĺňa výnos Ministerstva obrany Slovenskej republiky z 11. novembra 1998 č. 57766, ktorým sa vykonávajú niektoré ustanovenia zákona č. 370/1997 Z. z.   
o vojenskej službe v znení neskorších predpisov

	Ministerstvo obrany Slovenskej republiky (ďalej len „ministerstvo“) § 20 ods. 5, § 31 ods. 3 a § 31a ods. 3 zákona č. 370/1997 Z. z. o vojenskej službe v znení zákona č. 10/2000 Z. z. (ďalej len "zákon") u s t a n o v u j e :

Čl. I

	Výnos Ministerstva obrany Slovenskej republiky  z 11. novembra 1998 č. 57766, ktorým sa vykonávajú niektoré ustanovenia zákona č. 370/1997 Z. z. o vojenskej službe v znení výnosu č. SELP-4246 a výnosu č. SELP-6040 sa mení a dopĺňa takto:

1. § 5 vrátane nadpisu znie:

"Tretí oddiel
Podrobnosti o kvalifikačných predpokladoch vzdelania
na výkon funkcie a pre vymenovanie alebo povýšenie profesionálneho vojaka
do vyššej vojenskej hodnosti
(k § 20 ods. 5 zákona)

§ 5
Kvalifikačné predpoklady vzdelania na výkon funkcie a na vymenovanie 
a povýšenie do vyššej vojenskej hodnosti

	(1) Kvalifikačným predpokladom stredného odborného vzdelania na výkon funkcie      a pre vymenovanie a povýšenie do vyššej vojenskej hodnosti je absolvovanie
a)	stredného odborného učilišťa,
b)	vojenskej odbornej školy a kurzu s rovnakým alebo porovnateľným zameraním s civilnou odbornou školou.
	(2) Kvalifikačným predpokladom úplného stredného vzdelania alebo úplného stredného odborného vzdelania na výkon funkcie a pre vymenovanie a povýšenie do vyššej vojenskej hodnosti je absolvovanie
a)	strednej školy skončením štúdia maturitnou skúškou,
b)	maturitného kurzu alebo jednoročného maturitného kurzu zriaďovaného spravidla pri vojenských učilištiach alebo vyšších  vojenských učilištiach po získaní stredného vzdelania alebo  stredného odborného vzdelania a štúdium v maturitnom kurze  po zložení maturitnej skúšky,
c)	dvojročnej dôstojníckej školy alebo dôstojníckej pilotnej  školy zriaďovanej pri vojenských učilištiach po zložení maturitnej skúšky.
	(4) Kvalifikačným predpokladom vysokoškolského vzdelania na výkon funkcie a pre vymenovanie a povýšenie do vyššej vojenskej hodnosti je absolvovanie
a)	vysokej školy,2)
b)	študijného odboru telovýchovy a športu - smer trénersky a metodický bez doplňujúceho pedagogického vzdelania3) alebo  vojenského odboru fakulty telesnej výchovy a športu.“.

2. § 6 sa vypúšťa.

3.§ 6a sa vypúšťa.

4. § 7 sa vypúšťa.

5. Poznámky pod čiarou k odkazom 4 až 11a sa vypúšťajú.

6. § 8 a § 8a vrátane nadpisu znejú:
D R U H Á   H L A V A
„PODROBNOSTI O SLUŽOBNOM HODNOTENÍ 
A PRIEBEŽNOM HODNOTENÍ PROFESIONÁLNEHO VOJAKA
(§ 31ods. 3 a § 31a ods. 3 zákona)

§ 8
Spracovanie a obsah služobného hodnotenia

	(1) Služobné hodnotenie obsahuje osobné údaje profesionálneho vojaka, hodnotiacu časť a záver.
	(2) Hodnotiaca časť služobného hodnotenia obsahuje najmä hodnotenie 
a)	odborných a osobnostných predpokladov profesionálneho vojaka na výkon príslušnej funkcie; kvalifikačných predpokladov vzdelania a kvalifikačných požiadaviek na výkon funkcie, jazykovej spôsobilosti a úrovne znalostí nevyhnutných pre výkon zastávanej funkcie, 
b)	štýlu riadiacej práce profesionálneho vojaka; služobných schopností a zručností,
c)	dosahovaných služobných výsledkov.
	(3) Hodnotiaca časť služobného hodnotenia profesionálneho vojaka sa vyhodnocuje bodovým vyjadrením. 
	(4) Záver služobného hodnotenia obsahuje najmä zhodnotenie celkovej spôsobilosti profesionálneho vojaka pre jeho priebeh ďalšej služobnej kariéry a určenie konkrétnych úloh na ďalšie obdobie.
	(5) Formu a systém služobného hodnotenia profesionálneho vojaka a bodové vyjadrenie hodnotiacej časti služobného hodnotenia určí minister.

§ 8a
Priebežné hodnotenie

Podkladom pre spracovanie služobného hodnotenia profesionálneho vojaka je priebežné hodnotenie. Priebežné hodnotenie obsahuje najmä zhodnotenie dielčích úloh profesionálneho vojaka plnených od posledného služobného hodnotenia.

Čl. II

	Tento výnos nadobúda účinnosť  ...............................................2002.

									Jozef    S T A N K
 									  minister obrany
	 							        Slovenskej republiky